Alice Malsenior Walker - Wikipedia, entziklopedia askea.\nAlice Malsenior Walker (Eatonton, Georgia, 1944ko otsailaren 9a) estatubatuar idazlea da. Bere obra gehienetan, XX. mendearen hasierako Estatu Batuetako emakumezko beltz zapaldu eta behartsuen bizitza erretratatzen du.\nEatonton, 1944ko otsailaren 9a (77 urte)\nRobert L. Allen (en)\nReggie Watts (lehengusu)\nSarah Lawrence College (en) 1965) Artean graduatu\nRussell Sage College (en) Ph.D.\nidazlea, poeta, eleberrigilea, saiakeragilea, unibertsitateko irakaslea, eskubide zibilen aldeko ekintzailea, hezitzailea, ipuingilea, haur literatura idazlea, gidoilaria, aktorea, zinema ekoizlea eta climate activist (en)\nPulitzer Saria Fikzioan (1983) : The Color Purple (en)\nEstatu Batuetako hegoaldeko nekazari-herri txiki batean igaro zuen haurtzaroa, eta ongi ezagutzen zuen mundu eta giro hura. Atlantako Unibertsitatean egin zituen ikasketak, eta han hasi zen eskubide zibilen aldeko borrokan, gero Meridiam (1976, Meridianoa) obran islatu zuen borrokan. Lehen liburua poema-liburu bat izan zen, Afrikara egindako bidaia baten ondotik idatzia: Once (1968, Behin batean). Handik itzultzean, Jacksonera (Mississippi) joan zen bizitzera, eta politikari heldu zion ostera. Maitasunaz, giza eskubideez eta Afrikako egoeraz hitz egiten du poemetan. Bere obra ezagunena The Color Purple (1982, Purpura kolorea) da, Liburuaren Sari Nazionala eta Pulitzer saria jaso zituen. Kritikariek eleberriko gertakizuna eta pertsonaien deskribapena ez ezik erabiltzen duen lagunarteko hizkuntzaren (black folk english deritzona, hau da, beltzen ingeles herrikoia) argitasuna eta musikaltasuna ere goraipatu zuten. Beste sari asko irabazitakoa da, eta giza eskubideen eta emakumezko beltzen —berak Amerikako benetako heroitzat dituen emakumezko beltzen— aldeko ekintzaile nekaezina da.\nWikimedia Commonsen badira fitxategi gehiago, gai hau dutenak: Alice Malsenior Walker\n(Ingelesez) Alice Malsenior Walkerren web-orria\nAzken aldaketa 17 urria 2019(e)an, 19:10(e)tan\nOrriaren azken aldaketa: 17 urria 2019, 19:10.


Izaro Bermeorena dela ez ahazteko | Bermeoko Hitza\nIzaro Bermeorena dela ez ahazteko\n2012/07/23\tBestelakoak\tNork Bermeoko Hitza Izaro uhartearen ipar-ekialderantz dauden mugak Bermeorenak direla gogorarazten du urtero Madalen egunak. XVII. mendetik datorren tradizioari eutsiz, Izaro uhartera hurbildu ziren domekan, irlaren goikaldean ikurriña eta Bermeoko bandera jartzeko. Horrez gain, Bermeoren jabegoa adierazteko «honaino heltzen dira Bermeoko ituginak» esanez, Idurre Bideguren Bermeoko alkateak teila bota zuen uretara.\n11:00etan hasi zuten eguna bermeotarrek. Santa Eufemia elizan meza entzun ostean itsasontzietara abiatu ziren txistularien kalejirarekin. Tradizio handiko jaia izanik, Madalen eguna «berezia» eta «hunkigarria» dela nabarmendu zuen Bermeoko alkateak itsasontzira igo baino lehen. Nahiz eta haren bigarren urtea izan, «apur bat urduri» zegoela aipatu zuen, gainera. Izan be, aurtongo Madalen egunak berritasun nagusi bat izan du: itsasontzi tradizional bakarrean joan beharrean aisialdirako hiru ontzi txikitan joan baitira. «Horrela, tradizioa mantentzen dugu baina baliabideetan asko aurreztuta», esan zuen.\nHainbat ontziren laguntza\nHalanda be, ez dira izan hiru ontzi bakarrik Izaro irlara hurbildu direnak, herritarrez betetako hainbat ontzik lagundu baitiote udalbatzari.\nTeila bota ondoren, Elantxobera abiatu ziren. Bertan, Koldo Olagibel Elantxobeko alkateak Bidegurenei emon zion herriko aginte makila, Mundakako alkate Unai Rementeria lekuko zutela. Alkartasuna Dantza Taldekoek egin zioten ohorezko aurreskua eta ondoren dantzaldia hasi zen herriko plazan.\nArratsaldean, Elantxobetik bueltan Mundakan egin zuten geldialdia eta Bermeora bueltatu ziren. Sirena hotzarekin sartu ziren portura eta hainbat herritar zeuden bertan horien zain.\nOntziak sartzerakoan Herrirak preso politikoak izan zituen gogoan eta hainbat izan ziren Bermeoko zerua hartu zuten globo urdinak.\nPortutik kalejiran joan ziren Goiko Plazaraino eta han giro ezin hobea sortu zen aurreskuak dantzan.\n76 paella Taelladien\nZapatuan, barriz, Bermioko Erdu Txo! Gazte Asanbladak antolatuta Taelladie izan zen Talan. 76 paella aurkeztu zituzten, eta horrez gain, olinpiadak, karaokea…izan ziren gazteek antolatuta.\nBaztarren be ez zen jai girorik falta izan zapatuan. Goizean hasi eta gauera arte hainbat jarduera izan zituzten bertan; jokoak, txokolatada, kontzertuak…\nBerriketan.info Viewing item 1 to 5 (of 5 items) Lea-Artibai eta Mutrikuko Hitza wrote a new post, MunduMOB ekimenak jendetza batu du Mutrikuko Xiri parkean, on the site Lea-Artibai eta Mutrikuko Hitza 3 hours, 16 minutes ago\n20:00etan zegoen jarrita hitzordua eta zertxobait beranduago hasi da ekimena. Aurretik entsegua egin dute herritarrek. Behin ekimenari hasiera emateko ordua heldu denean, antolatzaileek Mundumob ekimenaren Lea-Artibai eta Mutrikuko Hitza wrote a new post, Llodion hildako emakumearen hilketa salatu dute Lea-Artibain eta Mutrikun, on the site Lea-Artibai eta Mutrikuko Hitza 4 hours, 21 minutes ago\nElkarretaratzeak egin dira Ondarroan, Lekeiton, Markina-Xemeinen eta Mutrikun, besteak beste. Ondarroan 70 bat herritar batu dira Alamedan, 19:00etan. Mutrikun Goiko berria wrote a new post, Ustez Urbiakoa zen basurdeen bideoa Europa ekialdean hartutakoa da, on the site Berria albisteak 7 hours, 59 minutes ago\nEHNEk basurdeen ugalketa kontrolatzeko "neurri eraginkorrak" eskatu dizkio Gipuzkoako Aldundiari, eta, ugalketaren erakusgarri, bideo bat bidali du, Urbian udazkenean grabatutakoa zelakoan. Bideoa, ordea, Europa berria wrote a new post, Sindikatuen esanetan, erantzun handia ari da izaten Gipuzkoako metalgintzako greba, on the site Berria albisteak 8 hours, 13 minutes ago\nLABen arabera, langileen %85ek bat egin dute lanuztearekin, eta Tolosaldean eta Urola Kostan ari da izaten eraginik handiena. LAB eta ELA sindikatuen goizeko protestak jendetsuak izan dira. Arratsaldean hainbat Aitor Manterola posted an update in the group Futbolsofatzen 8 hours, 22 minutes ago


Hilo Moreno. Esploratzailea eta mendi gidaria\n«Oraindik gauza asko egin daitezke eskualde polarretan»\nFilologia ikasten ari zela, Hilo Moreno ametsa egia bihurtzeko urratsak egiten hasi zen. Antartikara joan nahi zuen, eta hango lurrak esploratu. Eta amets hura egia bihurtu da; orain, gidari lanak ere egiten ditu han ikertzen ari diren zientzialarientzat.\n2020-11-10 / Unai Ugartemendia\nHiri giroan hazi bazen ere, Hilo Moreno mendi gidari eta esploratzaileak (Madril, 1979) beti amestu izan du planetako lekurik basatienak zeharkatzearekin. Urte askotako bidaien eta abenturen ondoren, mendiko gidari gisa hasi zen lanean, eta 2008an, Espainiak Antartikan duen basean hasi zen lanean; han dabil oraindik. Egun, haren izena esploratzailerik handienen zerrendan dago. Duela egun batzuk, Donostiako Club Vasco de Camping taldeak antolatutako hitzaldi batean parte hartu zuen. Expedición Antártida Inexplorada 2018/2019 ikus-entzunezkoa aurkeztu zuen han, eta Antartikan bizitakoak azaldu zituen.\nNor da Hilo Moreno?\nMadrildarra naiz, erdigunean jaioa. Txikitatik obsesio handia izan dut abenturarekin, bidaiekin, eta batez ere, eskualde polarrekin. Nire familian inork ez zuen mendiko ezer egiten, eta ez zuen inolako harremanik mendiarekin. 15 urterekin, Madrilgo mendilerroan eskalatzen hasi nintzen. Esan nezake familiako arraroa nintzela. Handik gutxira, mendi irteerak egiten ere hasi nintzen, 18 urterekin Ramon Larramendi ezagutu nuen arte. Espainiako esploratzailerik garrantzitsuena da, eta, haren enpresaren bidez, handik gutxira, Groenlandiara joan nintzen.\nMendirako zaletasuna nondik datorkizu?\nAbenturazko liburu asko irakurtzen nituen gauetan, eta gainera, bizi nintzen eraikinean genuen atezaina mendizale amorratua zen. Asteburuero ikusten nuen motxila eta sokekin mendira irteten. Denbora asko ematen nuen harekin hizketan, eta hura izan zen mendira hurbildu ninduen lehen pertsona. Guadarramako mendilerroa existitzen zela azaldu zidan. Niretzat aurkikuntza bat izan zen hura.\nEta esploraziorako joera?\nEsplorazioaren munduarekiko interesa liburuetatik eta dokumentaletatik datorkit. Baina funtsezkoa izan zen Ramon Larramendi ezagutzea. Entzutez ezagutzen nuen, baina arratsalde batean nire izeba baten bitartez ezagutu nuen. 1992an, Larramendik hiru urteko espedizio bat egin zuen beste hiru espediziokiderekin batera, Artikora, lerarekin, txakurrekin eta kayakekin bidaiatuz. Elkarrizketa haren ondoren, Groenlandiara joatea proposatu zidan. Uda hartan Groenlandian egon ondoren, argi izan nuen. Horretan jardun nahi nuen, eta horiek ziren nik ezagutu nahi nituen lekuak. Esploratzeko nahia nuen.\nGero, mendiko gidari egin zinen.\nBai, hala izan zen. Orduan filologia ikasten ari nintzen Madrilen, baina uda hartan konturatu nintzen mendiko gidari izan nahi nuela. Mendiko teknikari gisa trebatzen hasi nintzen, eta handik gutxira Antartikan gidari lanetan ari zen pertsona bat ezagutu nuen. Espainiako Gobernuak Antartikan zeukan basean egiten zuen lanari buruz hitz egin zidan, eta orduan ate bat ireki zitzaidan neure buruan. Hori zen amesten nuen lana.\nUrte batzuk itxaron behar izan zenituen haiekin lan egiteko.\nBai, nik ordurako, ia beti, eskualde polarretatik hurbil dauden lekuetan egiten nuen lan gidari bezala. Horietako batean, bezero talde batekin nazkatuta nengoen. Unean bertan, buruari galdetzen hasi nintzaion nik non egon nahi nuen. Berehala etorri zitzaidan burura Antartikako basean lan egiten zuenaren lana. Asko pentsatu gabe, hotel hartako ordenagailura joan, eta posta elektroniko bat bidali nuen neure burua eskaintzeko. Espainiako Zientzia Ikerketen Kontseilu Nagusira [CSIC] mezu bat bidali nuen, leku hartan lan egitea gustatuko litzaidakeela esanez. Umiltasunetik idatzi nien, eta nire proposamena luzatu nien. Handik egun gutxira erantzun zidaten, oso gaztea nintzela, eta berriz ere saiatzeko. 22 urte nituen orduan. Ez nuen amore eman, eta urtero idatzi nien, 27 urte nituenean, Bartzelonara lan elkarrizketa batera joateko esan zidaten arte. Handik gutxira hasi nintzen haiekin lanean.\nGaur egun, zer lan egiten duzu han?\nMendiko gidari lana egiten dut, eta nire lana zientzialariak gidatzea da, ikasketak eta ikerketak egin behar dituzten lekuetara. Antartikako basearen inguru guztiak ezagutzen ditut, eta segurtasunez gidatu behar izaten ditut leku horietara. Lekuak askotarikoak izan daitezke: glaziar bat, hondartza bat, mendi bat, pinguinoen kolonia bat edo itsas elefanteen kolonia bat... Ikerketak eremu askotakoak izaten dira. Ahal dudan neurrian, lagundu egiten diet esperimentuetan. Normalean, urtean bi eta lau hilabete artean egoten naiz han.\nHala ere, zure bizitzako esperientziarik handiena 2018. eta 2019. urteen artean egin zenuen, Esploratu Gabeko Antartikaren espedizioarekin. Zeren bila joan zineten?\nHori da. Espedizio hori, aurretik aipatutako Ramon Larramendiren Haizearen Lera proiektuaren parte zen. Ni 2016an hasi nintzen proiektu horrekin elkarlanean. Proiektu hori haizearen energiarekin modu guztiz ekologikoan funtzionatzen duen ibilgailu polar baten garapenean oinarritzen da. Ibilgailu horrek planetako eskualde polarretan bidaiatzeko aukera ematen du, Groenlandian eta Antartikan, esaterako. Abenturako ibilgailu bezala, aspaldi garatu zuten espedizio askotan, baina 2016an zientziarako erabiltzea erabaki zen. Espedizio horretan liluratzen nauten gauzetako bi elkartzen ziren: esplorazioaren alde polarra eta zientziari ematen diodan laguntza logistikoa. Espedizioan, lera proiektuei laguntzeko alderdi zientifikoa garatu nuen, lera gidatzeaz eta pilotatzeaz gain.\nZertan oinarritzen zen espedizioa?\nIdeia nagusia zen 2.500 kilometro inguruko ibilbidea egitea, non, gehienbat, Antartikako txokorik urrunenetik eta ezezagunenetik bidaiatuko genuen. Ekialdeko Antartika da, kontinenteko gunerik hotzena, urrunena eta informazio gutxien duena. Hamar esperimentu zientifiko egitera joan ginen, eta oso baldintza gogorretan egin behar izan genituen. Zero azpitik 40 graduko tenperaturarekin, eta etengabeko haizearekin egon ginen. 53 egun egin genituen guztira espedizioan. Azkenean, dena ondo atera zen.\nZer izan zen espedizioko gauzarik gogorrena?\nAlde batetik, hotza. Latza da, izugarria! Ez duzu aterperik, beti egon behar duzu arduratuta gorputzeko atalik babestu gabe ez uzteaz. Segundo gutxi batzuetan izoztu egin zaitezke! Hegazkinak utzi gintuenean, ez geunden oso prestatuta. Izan ere, hegazkinen motorren ondorioz gauza batzuk hegan atera ziren, eta korrika atera behar izan genuen haien atzetik. Oso denbora gutxian, ia denok izan genituen izozte txiki batzuk aurpegian. Eta, bestetik, alderdi mentala ere oso gogorra egin zitzaidan. Lehenengo astean, bost egun eman genituen lera guztia prestatzeko; bazirudien ez genuela ezer aurreratzen. Oso ingurune basatia da. Mentalki oso indartsua izan behar duzu, bestela, bertako baldintzekin, amildu egiten zara oso denbora gutxian. Espedizio osoko bost egunik txarrenak izan ziren lehenengoak.\nZerk erakartzen zaitu eremu hotzetatik?\nEz da hotza bera, baina eskualde haietatik erakartzen nauena da ezezaguna eta urrunekoa dela leku askoren izaera. Oso urrutiko lekuak dira, non gizakiaren legeek ez duten ezertarako balio, eta non oraindik ere naturaren legeek agintzen duten. Han, gizakia oraindik libre senti daiteke.\nEta loa? Nola kudeatu zenuten?\nLoaren gaia erokeria da! Guk txandaka funtzionatzen genuen. Espedizioan bi kide ginen, eta bik eramaten zuten lera, beste biak lo egiten saiatzen ziren bitartean. Baina loarena oso erlatiboa da. Lera etengabe mugitzen da, eta loa ondo hartzea ia ezinezkoa da. Bestalde, beti zegoen zerbait egiteko. Atseden hartzeko tarte txiki bat zenuela ematen zuenean, agian lera eraman beharra tokatzen zen. Dena oso zaila da alde horretatik. Izugarri nekatzen da gorputza horrelako egoeratan. Egoera muturrekoa da\nAskotan pentsatzen al zenuen: «Eta nik zer egiten dut hemen?».\nHori pentsatzea ohikoa da! Batez ere lehen bost egun horietan pentsatu nuen. Behin martxan jarrita, aurrera egitea, bero mantentzea eta elikatzea besterik ez genuen buruan.\nEsan duzu espedizioak alde zientifikoa ere bazuela, baina crowfounding batera jo behar izan zenuten espedizioa finantzatzeko.\nHori izan zen gauzarik zailenetako bat. Dena oso konplexua izan zen, eta espedizioan egon ginenok ez genuen euro bat ere kobratu egindako lanarengatik. Halako batean, bazirudien espedizio guztia bertan behera geratuko zela. Kanpaina bat egin behar izan genuen kometen erosketa diruz laguntzeko. Pena handia ematen zidan egoerak, eta amorru eta ulertezintasun nahasketa bat sortzen zidan guztiak. Ez genuen inolako etekin ekonomikorik bilatzen espedizioarekin. Gure lana zientziaren eta ikerketaren esku bakarrik jartzen genuen, baina ezta horregatik ere! Hori da benetako errealitatea. Eskerrak azkenean espedizioaren zati bat Monakoko Alberto Printzearen Fundazioak, Europako Espazio Agentziak eta Espainiako proiektu zientifikoren batek finantzatu zuten.\nErakundeei horrelako espedizioak ez zaizkiela interesatzen uste duzu?\nEz nuke jakingo egia esaten. Oso zaila da erakundeetan interesa sortzea. Espedizioa amaitu ondoren, hedapen handia izan zuen, eta Espainiako Zientzia ministroak interesa izan zuen lortutako emaitzekin, etorkizunerako proiektuei begira. Harekin izandako elkarrizketen ondorioz, une batean, etorkizunerako ingurune egokia sortu zen, eta bazirudien etorkizunerako beharrezko diru laguntza bat jasoko genuela, baina gero pandemia iritsi zen, eta badirudi dena oso geldirik dagoela. Aurtengorako pentsatuta geneukan guztia ez da egingo.\nMendiko gidaria ere bazara. Ba al dago mendi gidaren kulturarik zuren inguruan?\nEzetz esango nuke! Frantzia, Italia edo Suitza bezalako herrialdeek oso errotuta dute beren kulturan. Halere, azkenaldian gora egiten ari dela uste dut. Egia da mendiko gidariaren soslaia ere aldatu egin dela, eta orain mendian gidari ona izateaz gain, beste gauza batzuk ere egin behar direla, hala nola amildegietako jaitsierak edo mendiko eskia. Pixkanaka-pixkanaka hobera doala uste dut. Hemendik aurrera agertoki berri honekin nola funtzionatzen dugun ikusi beharko dugu.\nGaur egun, mendiko gidari gisa bizi daiteke?\nUste dut baietz, baina ez da batere erraza. Ni, adibidez, oso arlo zehatz konplexu batean espezializatu naiz: gidari polarrean, hain zuzen ere. Nik egiten ditudan jarduerak eskualde polarretan zentratuta daude, eta horietan espezialista bihurtu naizela esan daiteke. Oso gidari ezohikoa naiz, oso gauza arraroak egiten ditut ohiko gidari gehienentzat. Eskualde polarretan lan egiteak balio erantsia ematen didala esan daiteke, eta hori lagungarria izan daiteke.\nEtorkizunean espedizioren bat egiteko asmorik baduzu?\nHainbeste ditut! Ezin dizut bat bakarrik esan, eta are gutxiago aurrean dugun etorkizunarekin. Gauza asko egin nahi ditut, baina denboraren, diruaren eta urtearen arabera, gauza bat edo bestea egingo dut. Hori bai, beti izango da eskualde polarretan. Gauza asko ditut buruan; esaterako, Ipar-mendebaldeko pasabidean, Kanadako artikoan, Groenlandian... Ikusiko dugu zeri heltzen diodan azkenean.


Irutxuloko HitzaM29 Archives - Irutxuloko Hitza\nErraustegiaren eta egungo eredu politiko-ekonomikoaren aurka protesta egingo dute\nby Irutxuloko Hitza\t- maiatza 29, 2016\nErraustegiaren eta eredu politiko-ekonomikoaren aukako protestak antolatu dituzte iganderako. Bi mobilizazioak euren artean “independenteak” direla azaldu dute. Erraustegiaren kontrako eta osasunaren aldeko giza katea 11:30etan abiatu da; Onkologikoan hasi eta Gipuzkoa plazaraino. Bost kilometroko bidea da guztira. Hamar...\nby Aritz Sorzabal\t- Mar 29, 2012\nBideoa: M29Donostia Grebak ia erabateko jarraipena izan du hirian; Garbera merkataritza gunea eta Zuatzuko enpresa parkea salbuespenak izan dira 2012ko martxoaren 29a denbora luzez izango dute gogoan herritarrek eta sindikatuek. Izan ere, lan erreformaren aurka egindako...\nby Estitxu Zabala\t- Mar 29, 2012\nEnpresa guztiak itxiak daude Bidebietan. Kiroldegiak ere ez ditu ateak zabaldu gaurkoan, eta grebaren aldeko kartelak ikus daitezke itsatsirik bertan....Read More\nAntiguan dendak eta tabernak itxita izan dira, goiz osoan\nby Mikel Goñi\t- Mar 29, 2012\nAntiguan, eta batez ere Matia kalearen inguruan, jarraipen zabala izan du greba deialdiak. Tabernak eta txikizkako merkataritza establezimenduak itxita izan dira goiz osoan. Informazio piketeen lanak itxi ditu hainbat establezimendu ertzainen begiradapean, baina gora-behera handirik ez...\nAltzan ezer gutxi dago zabalik\nAltzan eta Herreran isiltasuna da nagusi. Auto mugimendua dabil eta denda, taberna eta tailer gehienak itxiak daude. Anbulategia eta botika, berriz, zabalik daude....Read More\nEHNE: «Herri oso bat kalean da»\nby Xabier Etxabe\t- Mar 29, 2012\nGreba orokorrak izan duen erantzun zabalaren aurrean pozik agertu dira sindikatuetako ordezkariak. «Sekulakoa egin dugu», esan du LABek. EHNEk, berriz, «herri oso bat kalean» eta sistema finantziarioari «hortzak erakutsi» dizkietela. Greba deialdiarekin bat egin duten milaka...\nJokalariek ez, baina greba egin dute Zubieta XXI kirol gunean\nRealeko eta Sanseko jokalariek entrenamendua egin dute, ateak itxita. Parkinaren itxurak bakarrik adierazten zuen kirolariak Zubietan zeudela. Hala eta guztiz ere, kirol jarduera besterik ez da izan Zubieta XXI kirol gunean, langile bakarrak bete baititu bestelako...\nJendea etengabe ari da Bulebarrera heltzen. Manifestazioak erantzun handia izan du eta lasai doa, gorabeherarik gabe....Read More\nAtegorrietako dendaren bat irekia dago\nAtegorrietako denda txikiren bat zabalik dago, baina tabernak itxita daude. Edonola ere, inor gutxi dabil kalean....Read More


Urrizak eta Azpirozek jantzi dituzte Gipuzkoako Erremonte Kopako txapelak Bergaran - Bergara - Goiena.eus\nUrrizak eta Azpirozek jantzi dituzte Gipuzkoako Erremonte Kopako txapelak Bergaran\nJosu Bilbao 2018-05-06 19:18\nMatxin III eta Ion bikote azpeitiarra baino gehiago izan dira Javier Urriza aurrelaria eta Xabier Azpiroz atzelaria, eta aise irabazi dute finala (35-24).\nGipuzkoako Erremonte kopako finala jokatu da gaur Bergarako pilotalekuan, eta Urriza-Azpiroz bikoteak erraz irabazi dute partida Matxin III-Ion bikote azpeitiarraren kontra. Jende gutxi batu da erremontea ikusteko frontoian, baina gerturatu direnek ikuskizun polita jarraitu ahal izan dute.\nAurrea azkar hartu dute Urrizak eta Azpirozek markagailuan (11-5), eta urdinek ezin izan dute erantzun sendorik eman. Urrizak tanto politak egin ditu aurrealdean, eta Xabier Azpiroz gaztea ere txukun ibili da atzeko koadroetan. Matxin III.ak akats dezente egin ditu aurrealdean, eta gorriek ihes egin dute markagailuan (26-13). 32-17koarekin, bost tanto jarraian egitea lortu dute azpeitiarrek (32-22), baina gorrien nagusitasuna ikusgarria izan da gaurkoan. Azken emaitza 35-24koa izan da, eta Elena Lete alkateak jantzi dizkie txapelak garaileei.\nFinalaren aurreko partida ere polita eta oso estua izan da. Juaneneak eta Zubirik (urdinak) Ansa II.a eta Zaldua (gorriak) izan dituzte aurrean, eta ia partida osoa erosotasunez markagailuan aurretik joan ondoren, 35-34, estu lortu dute garaipena urdinek.


Loreka | » Pribatasun politika\nIzaera Pertsonaleko Datuen Babeserako abenduaren 13ko 15/1999 Lege Organikoa betez, jakinarazten dizugu www.loreka.com atariaren bitartez eskaintzen dizkiguzun datu pertsonalak konfidentzialki erabiliak izango direla eta Soluciones Loreka, S.L.ren titulartasuneko fitxategi baten barruan sartuko direla (Portuetxe bidea, 23, CEMEI Eraikina, 1-5 Lokala, P.K. 20018, Donostia) -aurrerantzean, Loreka-. Datuen Babeserako Espainiako Agentzian behar bezala inskribatua dago Loreka (www.agpd.es). Atariaren bitartez eskaintzen den zerbitzua gauzatzeko bakarrik erabiliko dira zure datu pertsonalak, baita Erabiltzaileak eskatu ahal izan duen informazioa bidaltzeko ere, edota haren intereserako izan litezkeen merkataritza-jakinarazpenak igortzeko.\nHalaber, jakinarazten dizugu datuak eskuratzeko, zuzentzeko, baliogabetzeko eta aurka egiteko eskubideak gauzatu ditzakezula, Izaera Pertsonaleko Datuen Babeserako abenduaren 13ko 15/1999 Lege Organikoan aurreikusitakoarekin bat etorriz, zure NANaren fotokopiarekin batera gutun bat bidaliz honako helbide honetara: Soluciones Loreka, S.L. Portuetxe Bidea 23, CEMEI Eraikina, 1-5 Lokala, P.K. 20018, Donostia.\nLorekak ez ditu saltzen, alokatzen edota hirugarrengo pertsonen esku jartzen Atariaren erabiltzaileek eskainitako datu pertsonalak.\nErabiltzaileak, bere aldetik, ziurtatzen du emandako Datu Pertsonalak benetakoak direla, eta bere gain hartzen du horietan egiten den edozein aldaketa jakinarazteko ardura. Inprimaki horiek datu faltsuekin, zehaztugabeekin, osatugabeekin edo eguneratugabeekin betetzeak Lorekari edo edozein hirugarrengori zuzenean nahiz zeharka eragin liezaiokeen edozein kalte edo galeren erantzule bakarra Erabiltzailea izango da.\nLorekak beharrezko neurriak hartu ditu datu pertsonal horiek baimenik gabe aldatu, galdu, erabili edo eskuratu ditzatela eragozteko, uneoro teknologiaren egoera kontuan izanik; nolanahi ere, Erabiltzaileak jabetu behar du Interneten segurtasun-neurriak ez direla apurrezinak.\nAtariaren barruan dauden inprimakiak betetzeak esan nahi du Erabiltzaileak berariaz onartzen duela izaera pertsonaleko bere datuak Lorekaren fitxategi automatizatuan sartu ahal izatea.\nHonako inprimaki hau betetzen ari dena ez den beste pertsona fisiko bati buruzko izaera pertsonaleko datuak sartu behar izanez gero, horiek bertan sartu aurretik, aurreko paragrafoetan jasotako xehetasunen berri eman beharko zaio.\nPortuetxe 23ª, Edificio CEMEI, Local 1-5, 20018 Donostia · Tel. 943 316 804 · Etxe zerbitzuak: 943 224 506 · E-mail: info@loreka.com · Erabiltze baldintzak Pribazitate politika


Beasainentzat XIX. Andra Mari Saria - CD Anaitasuna\nBeasainentzat XIX. Andra Mari Saria\non 2015 Abuztua 13\nAnaitasunak aurpegia eman zuen Hirugarren Mailako talde sendoenetarikoaren aurrean\nAurkari sendoa aurkitu zuen Anaitasuna atzo arratsaldean Txerloian. Beasaindarrak goiz aurreratu ziren geldikako jokaldi bat baliatuz, baina Anaitasuna behetik gora joan zen eta une batzuetan beasaindarrak baino hobeto aritu zen. Ioannes Garatek banakoa ezarri zuen, baina bigarren zatiaren hasieran Beasainek Xabier Sagarzazuren omenezko XIX. Andra Mari Saria eraman zuen.\nLehen zatia arinagoa izan zen bigarrena baino. Beasain gogor zelairatu zen eta minutu onak egin zituen, Anaitasuna baino maila hobeagoan dela erakutsiz. Hori horrela, 6. minutuan ezker hegalean egindako falta bat baliatu zuten beasaindarren huts eta batekoa egiteko. Erdiraketa buruz langara errematatu zuten kanpokoek, baina aldaratzea berriz ere jokalari berdinari iritsi zitzaion eta honek ez zuen bigarren aukera alferrik galdu.\nAnaitasunak minutu txarrak pasa zituen, baina denborak aurrera egin ahala, Anaitasunaren jokoa ere aurrera begira jarri zen, Beasainen atera begira, oso zuzen jokatuz. Atzelarien bizkarra behin eta berriz aurkitu zuten Igor Quindosen mutilek eta halako batean saria jaso zuten. Markel Eskurzak zelai erdia baino metro batzuk aurrerago pase zoragarria egin zion Ioannes Garateri, honek aurrez mugimendu ona egina baitzuen. Atea aurrean bakarrik gelditu zen Ioannes eta honek eskuinez atezainaren gainetik banakoa ezarri zuen. Ordutik aurrera oreka izan zen nagusi Txerloiako berdegunean eta banako emaitzarekin iritsi ziren atsedenaldira.\nBigarren zatia grisa izan zen bi taldeen partetik. Kontrola kanpoko taldeak izan zuen, baina ez zuten ez arriskurik sortu, ez Anaitasunak ez eta Beasainek ere. Beasainek ordea aukera garbi bat izan zuen eta huraxe baliatu zuen Andra Mari Saria etxera eramateko. 54. minutuan ezker hegalean ostu duten baloitik hiru jokalari iritsi dira area barrura eta horietako batek Astiren ate aurrean bakarrik jaso du baloia eta bat eta bikoa egin du.\nOrdutik aurrera futbol gutxi ikusi da Txerloian. Anaitasuna saiatu da kanpokoen ate ingurura hurbiltzen, baina nahi baino gehiago kostatu zaio. Beasaindarrek, aldiz, emaitzari eusteko ez dute inolako arazorik izan. Hurrengo lagunartekoa hilaren 22an, datorren larunbatean jokatuko dute. Liga Txapelketan arerio izango duen Zarautz izango dute hurrengo aurkaria Zarauzko Asti futbol zelaian.


Arabako zenbait ekintzaile Silicon Valleyra joango dira YUZZ programari esker\nMikel Diaz de Arcayak eta Diego Gil Fernandezek lortu egin dute Silicon Valleyra joateko bidaietako bat, Jakincode proiektuari esker; izan ere, herrialdeko 24 proiektu ekintzaile hoberenetako bat da.\nArabako 20 gazte ekintzailek parte hartu dute YUZZ programan; Santander Emprendimiento Nazioarteko Zentroak (CISE) zuzendutako programa da, Santander Bankuaren babesarekin eta Enpresa Garapenerako Euskal Agentziaren (SPRI Taldea) eta Arabako Eraberrikuntza Industrialdearen (CEIA) laguntzarekin.\nEnpresa bateko arlo ezberdinak kudeatzeko Jakincode softwarea, Mikel Diaz de Arcayak eta Diego Gil Fernandezek egindakoa, YUZZ Arabako zentroko ideia onentzat aukeratu dute, eta egileak abenduaren 7tik 12ra Silicon Valleyra, munduko berrikuntzaren gunera, joan ahal izango dira aurtengo YUZZ edizioaren 23 parte-hartzaile bikainenekin. Santander Emprendimiento Nazioarteko Zentroak (CISE) zuzendutako programa da, Santander Bankuaren babesarekin (Santander Unibertsitateak Dibisio Globalaren bitartez), eta Enpresa Garapenerako Euskal Agentziaren (SPRI Taldea) eta Arabako Eraberrikuntza Industrialdearen (CEIA) laguntzarekin.\nJakinCode (http://jakincode.com/) ikuspuntu prebentibotik enpresako zenbait esparru kudeatzeko software bat da. Bezeroei egindako aholkularitzatik abiatuta, edozein gailutik software egokigarri eta ekuragarria ezartzeari ekingo zaio; horren bidez, kostuak merkatuko dira eta enpresari lagunduko zaio erabakiak hartzeko prozesuan, kudeaketarako gaituko baita. Horren gain, beste zerbitzu espezializatu batzuk ere eskaintzen dizkiete bezeroei, hala nola, informazioaren segurtasuna, datuen azterketa eta aurkezpena edo adimen artifiziala.\nBigarrena eta hirugarrena ondokoak izan dira, hurrenez hurren: David Quintana, errealitate handituari, trainingi eta gamifikazioari buruzko aplikazioen Bihartech proiektuarekin, eta Joseba Barrera, mikro-ETE-en enpresa-kudeaketarako Nettin softwarearekin.\nSari gehigarri gisa, hiru proiektuk lortuko dute 6 hilabetez CEIAko instalazioetan (Arabako Teknologia Parkea) proiektu horiek garatzeko laguntza jasotzea eta eremu bat doan izatea.\nYUZZ, berrikuntzaren aldeko apustua\nYUZZ proiektua 2009. urtean hasi zen bi zentrorekin (Bartzelonan bat eta Madrilen bestea), ideia bikainen hazitegi teknologiko gisa. Ordutik asko hazi da; Santander Unibertsitateak Dibisioaren laguntzarekin CISEk zuzendutako edizio berri honetan, Espainiako 24 hiritara iritsi da, eta ia-ia 500 gaztek parte hartu dute.\nSei hilabetez, ideiak garatzeko behar duten laguntza eskaintzen die YUZZek aukeratutakoei: 200 aditu profesional baino gehiagoren sarea, enpresaren inguruko prestakuntza, aholkularitza, tutoretza pertsonalizatuak eta sarean elkarrekin lan egiteko plataforma bat, ideia enpresa-proiektu bihur dezaten. Informazio gehiago www.yuzz.org webgunean\nTokian tokiko 60 entitate baino gehiagoren laguntzaren esker, programa gauzatu ahal izan da 24 hiritan, eta bakoitzak berezko trebakuntza-zentro ditu. YUZZek, gainera, nazio mailako beste entitate eta antolakunde batzuen laguntza du, esaterako, Indra, Intel, Secot, Adigital, Principe de Girona Fundazioa eta Tuenti.\nEdizio honetan, YUZZ zentroetatik datozen teknologia sektoreko etorkizun oparakoak ondoko hirietatik datoz: Madril, Las Palmas, Bartzelona, Girona, Sant Cugat, Tarragona, Terrassa, Sant Feliu del Llobregat, Kantabria, Donostia, Ermua, Barakaldo, Araba, Balentzia, Alacant, Castellon, Zaragoza, Burgos, Albacete, Palentzia, Málaga, Palma de Mallorca, Santiago eta Vigo.


Euskal kalendak - Txillardegiren oroimena, edo alderdien interesak herriaren gainetik jartzen direnean\nDonostian, esaterako, euskalgintzan ezagunak izan diren Karlos Santamaria, Ignacio Barriola, Imanol Lartzabal edo Elbira Zipitria izenak honezkero paisaian txertatuak egon arren Txillardegiren izena ez da inon ageri. Baina beste norbaitekin erkatzekotan, kasu paradigmatikoa da Koldo Mitxelenarekin alderatzea.\nIzan ere, Mitxelena goretsia izan da oso eta bere izena daramaten dozenaka eraikin, ikastetxe edota sariketa egon badaude ere ez dugu ezagutzen Txillardegiren izenik daukanik, duela gutxi Hezkuntza, Filosofia eta Antropologia Fakultateak izendatu berri duen aretoa izan ezik. Bistan da biek ez dutela izan gizarte edo Akademiaren onarpen berdina. Halere, Literaturaren esparruan bederen, argi dago Txillardegi Mitxelena baino idazle eragingarriagoa izan dela. Halaber, gogamen filosofikoaz, ezaguna da Txillardegiren hasierako jite existentzialista, gero estrukturalismotik generatibismora pasa zena. Mitxelena, aldiz, estrukturalismoan geratu zela esan daiteke.\nPolitikari dagokionez, bion abertzaletasuna begi bistakoa izan arren, haien arteko ezberdintasunak ere nabari izan ziren 1977tik aurrera batik bat:-Hor al dago goian zabaldutako galderaren erantzuna?\nMitxelenak, halere, argi eta garbi miretsi zuen publikoki Txillardegiren ekarpen literarioa, honatx, “Liburu berria benetan gure elertian, oraintasunez betea, idazle azkar baten arnaz beroaz oretua ta pizkortua.”(Leturiaren egunkari ezkutua, “Sarrera hitz batzuk”, L. Michelena, 1957), baina ez zen berdina gertatu Politika arloan. Izan ere Txillardegik EKIN taldea sortzea erabaki zuenetik EAJrekin apurtzea deliberatu zuen modu berean; Mitxelena, ordea, progresista izan arren, jeltzalea izan zen EAra joan arte (1986).\nMitxelena filologoak gramatika arauemailea nahi zuen: euskara batuaren aldeko Euskaltzaindia. Txillardegi soziolinguistak, ordea, glotopolitika normalizatzailearen alde lan egin zuen eta Normaltzaindia nahiago zuen.\nHalere, 1977an, Txillardegi Hego Euskal Herrira bueltatu zenean, ustezko Fronte Nazionalaren alde ibili zen abertzaleen arteko lotura eta elkarlana erraztu nahian. Trantsizioa delakoaren hasiera zen eta ez du ematen, horretan behintzat, Mitxelenaren laguntza izan zuenik eta urteetako adiskidantza nahiz elkarren arteko miresmena bertan behera zapuztuta geratu ziren…betiko?\nMitxelenak euskaldun autodidakta izatetik euskarazko aditu unibertsitario izatera egindako bidean, lehenetsi zuen peskiza akademikoa eta euskararen onarpen nahiz gorespen instituzionala.\nTxillardegik, euskara erabilia izan zuen kezkabide. Aldiz, Mitxelenak, nolabait esanda, erabili aurretik hizkuntza prestatu eta egokitu behar zela uste zuen.\nTxillardegik ez zuen hori ametitu nahi. Alderantziz, menpekotasuna salatuz, uste hori euskaldunoi sinetsarazi digutenaren ondorioa dela zioen eta, beren aburuz, uste ustel hori barneratu izan badugu ere konplexu horretatik irteteko premia dago. Egin beharra dagoena euskararen ahultasunak eta indarguneak ongi ezagutzea da (soziolinguistika aldarri) eta, haien arabera, berak zioskunez: “euskara gaitu, batu eta osatu”.\nTxillardegik hizkuntza literarioaren normalkuntzan ezinbesteko lana egin zuela frogatua dago oso (ikus Joanmari Torrealdai, Jakin 204. ‘Batasunaren bidea urratzen. Txillardegiren eragintza praktikoa’ 2014) baina, egun, ez dauka Koldo Mitxelenaren izenari lotuta liburutegi, kulturune, ikastetxe, plaza eta kale edo saririk.\nDena den, Wikipediara jo ezkero, Txillardegi hizkuntza askotan agertzen da (nik kontsultatutako hamasei hizkuntzetan) eta Mitxelenari buruzko sarrerak, berriz, askoz gutxiago dira (euskaraz eta gaztelaniaz ditugu garrantzizkoenak). Bistan da biak egon zirela preso behin baino gehiagotan, Mitxelenari heriotza zigorra ezarri zioten gainera, baina Txillardegi tirokatua izan zen Josu Muguruza hil zuten atentatuan Espainiako Legebiltzarrean senataria zela, eta ez dute inoiz biktimatzat hartu.\nDena dela, ez dut uste Mitxelenari emandako aitortza ukatuko diotenik.\nKoldo Mitxelena Txillardegi


Euskal Nobela Beltzaren Astea 20tik 26ra ospatuko dute Baztanen - Baztan - Erran.eus\nTtipi-Ttapa/Xorroxin 2020-01-18 08:30\n(H)ilbeltzako kideak eta Bira Produkzioakeko Beñat Iturriotz, ilbeltzaren 15ean Karrikirin egindako aurkezpenean.\n(H)ilbeltza elkarteak antolatuta, Euskal Nobela Beltzaren Astea izanen dute hilaren 20tik 26ra Baztanen. Egunotan, idazleen bisita eta mahai-inguruak, bazkaria, Susmagarrien Gaua, itzuli beltza... izanen dituzte. Halaxe eman zuten ezagutzera ilbeltzaren 15ean, asteazken arratsaldean Iruñeko Karrikiri liburudendan egindako aurkezpenean. (H)ilbeltzako Aitziber Zapiainek eta Maitane Maritorenak egin zuten aurkezpena, elkarteko kideen babesean. Beraiekin batera Bira Produkzioakeko Beñat Iturriotz izan da aurkezpenean, beraiek izan baitira (H)ilbeltzako spota egin dutenak.\nIlbeltzak 20, astelehena\nNobela Beltzaren Asteari Horace McCoy idazlearen Hobe nuen etxean gelditu liburuaz solastatuz emanen diote hasiera. Horretarako, Fernando Rey itzultzailearen bisita izanen dute. Iruritako Gure Kaiola elkartean bilduko dira, 19:00etan.\nIlbeltzak 22, asteazkena\nAsteazkenean, ilbeltzaren 22an, Mirande beltza solasaldia izanen dute Amaia Elizalderen eskutik. Anizko elkartean, 19:00etan dute hitzordua.\nIlbeltzak 24, ortziralea\nBegoña del Tesoren eskutik Quentin Tarantinoren mesanotxeko liburuez solastatuko dira ortziralean, 19:00etan, Arizkunenean.\nLarunbatean goiz eta arratsaldez bilduko dira. Elizondon izanen dute lehendabiziko geldialdia, 11:00etan. Jon Alonso, Maribi Elizalde eta Eneko Bidegainen eskutik, Mundua Iturendik pasatu zenekoaz solas eginen dute. Ondotik, 14:00etan Erratzuko elkartean bazkalduko dute. Txartelak erosi nahi dituztenek ilbeltzabaztanen@gmail.com helbidera idatzi beharko dute. Bazkalondoan, 16:00etan, liburu aurkezpenen txanda izanen da. Alfontso Gartziandiak Itsu kolpeka eta Josu Barambonesek Lardaska lanak aurkeztuko dituzte. Azken hau II. (H)ilbeltza bekaren irabazlea da eta Patricia Highsmithen eleberria itzuli du. 18:00etan Susmagarrien Gaua izanen dute Erratzun.\nAste beltza Idazleekin Solasean elkarteak iganderako antolaturiko bi hitzordurekin borobilduko dute. Goiz erdian, 11:00etan, Amaiurren itzuli beltza eginen dute eta Kontrabandisten eleak izanen dituzte solasgai. Arratsaldean, berriz, Elizondoko Arizkunenea kultur etxean, Poesiaren kriminalak errezitaldiaz gozatuko dute. 19:00etan hasiko da emanaldia.\n'Bereterretxeren kanthoria' erakusketa\nEuskal Nobela Beltzaren Astearen harira, Begoña Durrutiren Bereterretxeren kanthoria erakusketa izabalik dago ilbeltzaren 13tik 26ra. Nahi duenak Arizkunenean, 17:00etatik 20:00etara, bisita dezake.\nHonenbertzez akituko da Nobela Beltzaren Astea, baina (H)ilbeltza, ilbeltzako aste bat izateaz gain, webgune bat ere badela gogorarazi dute: www.ilbeltza.eus. Bertan liburu aipamen, elkarrizketa, zinema beltza... informazio interesgarri anitz aurkituko duzue, guztia euskaraz eta genero beltzaren kontu.\n«(H)ilbeltzan berean izaten ditugun solasaldiak edo gonbidatuak webgunetik pasatzen dira maiz, elkarrizketaren bidez edo generoa aletuz, edo beltzometroari erantzunez. (H)ilbeltzarat etorri gabe sobera urrun ibili ez den jendea berdin. Ez da bakarrik beltza, ez da bakarrik literatura; hilabetetik hilabeterat osatzen dugun (H)ilbeltza bera da web orria. Plazer baduzu egiguzu bisita!», aipatu zuten aurkezpenean.\n(H)ilbeltza 2020 aldizkaria\nEuskal Nobela Beltzaren Astea iragartzeko bideoa egin dute\nTtipi-Ttapa 2020 urt 08 Baztan\n(H)ilbetza elkarteak antolatuta, Euskal Nobela Beltzaren Astea izanen dute hilaren 20tik 26ra Baztanen. Horren atarian, hitzordua iragartzeko bideo...\nLiteratura beltza sustatzeko (H)ilbeltza beka deialdia egin dute laugarren aldiz\nTtipi-Ttapa 2020 urt 14 Baztan\nMassimo Carlotto idazle italiarraren ‘Arrivederci amore, ciao’ eleberriaren itzulpena lagunduko dute Baztango Udalak, (H)ilbeltza elka...\nBegoña Durrutyren ‘Bereterretxeren kanthoria’ erakusketak bide emanen dio Euskal Nobela Beltzaren Asteari\nTtipi-Ttapa 2020 urt 10 Baztan\n(H)ilbeltza euskal nobela beltzaren astea iraganen da hilaren 20tik 26ra\nXorroxin irratia 2020 urt 15 Baztan\nBaztanen egitekoa den euskal nobela beltzaren VI. astea prentsa aitzinean aurkeztu dute Iruñean.


Uribe Kosta-eskuinaldeko Pentsiodunen Plataformak eskualdeko manifestazioa egin du Berangon - Uribe kosta - Hiruka.eus\nUribe Kosta-eskuinaldeko Pentsiodunen Plataformak eskualdeko manifestazioa egin du Berangon\nHodei Torres · Ander Zarraga 2021-09-20 18:01\nGaur, 170 lagun baino gehiago elkartu dira Berangon eskualdeko Pentsiodunen Plataformak deitutako manifestazioan. Mobilizazioagaz bat egin dute Oneka, Euskal Herriko emakume pentsiodunen plataformako kideek, eta Itzubaltzeta/Romoko Ibar Nagusien Etxea elkarteko kideek ere.\nEguraldiak lagundu ez arren, Uribe Kosta-eskuinaldeko Pentsiodunen Plataformak 170 lagun baino gehiago elkartu ditu, gaur, irailaren 20an, Berangon egindako manifestazioan. Gogoratu dutenez, hiru urte baino gehiago daramatzate etenik gabe mobilizatzen eta beraien aldarrikapenak adierazten. Orain, beste mugimendu batzuekaz indarrak elkartzen jarraitzeko beharra azpimarratu dute.\nManifestazioa Sabino Arana kaletik Lantzarte zelaira arte joan da. Bertan, Iñaki Bernaola idazleak eta beste kide batzuek manifestua irakurri dute beraien aldarrikapenakaz –gutxieneko pentsioa eta soldata, % 100 alarguntasun-pentsioa, lan- eta pentsio-erreformak indargabetzea, bizi-baldintza duinak eta gizarte- eta osasun-zerbitzu publikoak eta kalitatezkoak, besteak beste–. Gainera, beste kolektibo batzuei, eta, oro har, langileei gogoratu gura izan diete beraien eskaerak ez direla pentsiodunen kolektiboarenak soilik, gizarte osoari eragiten dioten eskubideak baitira.\nOndoren, Pilar Villadangos eta Iñaki González Itzubaltzeta/Romoko Ibar Nagusien Etxea elkarteko kideek, Getxoko Udalak Lope de Vega 12. zenbakiko eraikina eraisteko planak azaldu dituzte. Azken urteotan egindako jarduera soziokulturala deskribatu dute, eta eraikin horrek Romo eta Getxon duen garrantzia azpimarratu dute.\nLope de Vega kaleko udal-eraikinen eraisketaren aurka mobilizatuko dira gaur\nAnder Zarraga · Iker Rincon Moreno mai 26 Getxo\nGaur, hilaren 26an, manifestazioa egingo dute Itzubaltzeta/Romoko Lope de Vega kaleko udal-eraikina eraistearen kontra. Romo Plataformak antolatuta...


Kurtso amaiera | Iritzia | Berria\nIrakasleak desiratzen daude oporrak hartzeko; normala iruditzen zait. Umeak desiratzen daude oporrak hartzeko; normala iruditzen zait. Gurasoak paniko egoeran daude oporrak datozelako; normala iruditzen zait. Eskolak batzen ditu irakasleak, ikasleak eta gurasoak, eta, behin honetara ezkero, guztiak daude nekatuta. Bederatzi hilabetean egon dira elkarri tiraka: gurasoak eskolan matematika baino gehiago ikasi behar delakoan, umeak irakasleari zerbait esan nahian, irakasleak umeekin bake bat egin nahian.\nOrain erdi libre izango dituzten hilabete bi hauetan guztioi tokatzen zaigu pentsatzea. Pentsatu behar genuke, guztiok, irailetik aurrera zer jarrera izango dugun eskolaren aurrean. Gurasoek pentsatu egin behar dute umeak zer ikastera doazen eskolara eta zer irakastea dagokien eurei, etxean hasita. Umeek pentsatu egin behar dute zer izan nahi duten, eta horretan eskolak ere babestu egin behar ditu. Irakasleek pentsatu behar dute ea egungo hezkuntza sistema egokia den parte diren guztientzat: beraientzat barne. Eta irailetik aurrera guztiok jarri behar genuke zerbait beste bederatzi hilabete elkarri buruz edozer esaten aritu ordez. Ze umeak, irakasleak eta gurasoak gizarte berean bizi gara, eta hezkuntza sistemak funtzionatzen ez badu, arazoa ez da eskolarena bakarrik.


Iberdrolako atal sindikalak ukatu egiten du enpresaren zuzendaritzari babesa eman dionik\nVillarejo komisario ohiaren espioitza lanen inguruan Iberdrolako atal sindikalen ohar bateratu bat prentsan argitaratu dela eta, ELAko atal sindikalak "ukatu egiten du enpresaren 'kupula'ri babesa eman dionik. Gure eginbeharra zen Zuzendaritza interpelatzea akusazio horien inguruan. Ondoren langileei, barne-kanalen bidez, zuzendaritzaren iritzi eta balorazioaren berri eman nahi genien".\nELAko atal sindikalaren agiria:\nOharra, Iberdrolako atal sindikal guztiek sinatua, enpresako langileei zuzendutako barne komunikazio bat da. Ez dakigu hedabideetara nork filtratu duen. Edonola ere, filtrazio horrek ez dauka zerikusirik barne-oharraren xedearekin.\nIberdrolako ELAko atal sindikalak joan den urrian esan zuen enpresako zuzendaritzak erantzun eta baloratu egin behar zituela hedabide batzutan agertzen ari ziren akusazioak.\nAtal sindikalok zuzendaritzarekin hainbat bilera egin dugu. Azkena, joan den abenduaren 3an. Aipatutako barne-ohar bateratuaren xedea zen langileei jakinaraztea Iberdrolako zuzendaritzak alderdi sindikalari esandakoa.\nHain zuzen, ELAko Atal Sindikalak ukatu egiten du enpresaren “kupula”ri babesa eman dionik. Gure eginbeharra zen Zuzendaritza interpelatzea akusazio horien inguruan. Ondoren langileei, barne-kanalen bidez, zuzendaritzaren iritzi eta balorazioaren berri eman nahi genien.\nAzkenik, esan beharra dago Justiziari dagokiola akusazio horietatik erator daitezkeen erantzukizunak argitzea, halakorik balego.


Berriena: Nafarroa Supertu 2020-2023 planaren onespena\n2019ko maiatzaren 26ko hauteskundeen ostean, PSN-PSOEk, Geroa Baik, Podemosek eta Izquierda-Ezkerrak programa akordioa erdietsi zuten koalizio Gobernua osatzeko, eta testua uztailaren 26an izenpetu zuten Nafarroako Parlamentuan.\nItuna “Programa-akordioa bizikidetzazko eta berdintasunezko legegintzaldi berritzaile eta aurrerakoirako” izenez ezagutzen da, eta bertan honako gaiak garatzen dituzte: hezkuntza, berdintasuna eta inklusioa, ongizatea, kultura, kirola, enplegua eta aurrerapen ekonomikoa, jasangarritasuna eta ekonomia berdea, fiskalitatea, hizkuntza politika, berrosatzea eta demokraziaren kalitatea, justizia, bakea eta bizikidetza, lurralde kohesioa, autogobernua eta erakundeen arteko lankidetza.\nAbuztuaren 1ean, PSN-PSOEko zerrendaburu María Chivite Navascuések inbestidura hitzaldia irakurri zuen Nafarroako Parlamentuan eta Ganberaren gehiengo soilaren babesa lortu zuen biharamunean, bigarren bozketan.\nChivitek 23 parlamentariren aldeko botoa jaso zuen, PSN-PSOE (11), Geroa Bai (9), Podemos (2) eta Izquierda-Ezkerrako kideenak (1); 22 ordezkariren kontrako botoa, Navarra Sumakoena (20) eta EH Bilduko 2 lagunena, eta EH Bilduko 5 parlamentariren abstentzioa.\n100 EGUNETARAKO HELBURUAK\nIrailaren 13an, Chivite Lehendakariak "Guztien onerako Gobernua, aurrerabiderako proposamenekin" izeneko konpromisoen agiria aurkeztu zuen Javier Remírez eta José María Aierdi lehendakariordeekin batera; hurrengo 100 egunetarako Nafarroako Gobernuak ezarritako helburuak jasotzen zituen.\nEta abenduaren 9an, hartutako neurrien azterketa egin zuen.\n2020ko abuztuaren 1ean, Gobernuak Nafarroa Suspertu 2020-2023 plana onetsi zuen. Planaren helburuak dira COVID-19ak eragindako krisia gainditzea, eredu ekonomiko eta sozial berri bat sortzea eta kalitate demokratikoa eta herritarren parte-hartzea sustatzea. Horretarako, hiru oinarri ditu planak: aurrerabidea, kohesioa eta berrikuntza.\nEzarri aurretik, diseinuan parte hartzera gonbidatu zituen erakunde publiko eta pribatuak, indar politikoak, eragile sozial eta ekonomikoak, eta gizarte zibila.


kritiken hemeroteka » Bedeinkapen madarikatua\n« Sekula iruzkindu behar ez nizkizun ipuinak | Berrikuste bat »\nDemagun badela Amerikako Estatu Batuetan herritar guztiek elkar zaintzen eta zelatatzen duten herrixka bat. Pentsamendu magikoa eta errealitatea elkarrekin bizi direla. Demagun paraje haiek bereziki emankorrak direla nekazaritzarako eta bertako aireak arnasteak bakez betetzen dituela hango lurrak lehenengoz zapaltzen dituztenak. Itxuraz, ez legoke munduan bizimodu berri bati ekiteko hura baino leku hoberik; baina bada madarikazio bat, zorionaren aurka tematzen dena: utzikeria batzuetan, gaitzen bat besteetan, zorte txarra gehienetan. Eta, une hori iristen denean, patuak paregabeko lur horiek uztera behartuko ditu herritarrak. Irudi luke zeruko belardiek etxe sailak lugorrian utzi behar dituztela aldiro berriz ere bizitzaz oparo ernamuindu aurretik.\nAsun Garikanok itzuli du liburua. Eskarmentu handiko itzultzailea da tolosarra eta liburuaren fruitu-arbola usaina mantentzen asmatu du. Literatura Klasikoaren gailurretako bat den ipuin liburu hau XX. mende hasieran kokatuta dago eta herrietatik hirietako exodoa gertatzeko hamabi motibo pilatzen ditu. Steinbeckek (1902-1968) maisutasunez deskribatzen ditu herrietan sustraitutako sineskeriak eta kanpotarrekiko mesfidantzak. Jendarteko genero sistemak sortzen dituen presioak begibistakoak dira. Herri txiki batean gainerakoengandik bereizten dituen ezaugarriak izateak dituen onurak eta madarikazioak deskribatzen ditu Tularecito-ren ipuinak. Rosak eta Mariak bere burua betetzen diren profezia bat gorpuzten dute. Marrazo Wicks tratantea kapitalismoari eta itxurakeriari buruz gogoeta eginarazten duen ipuinaren protagonista izango da. Whitesidetarren sendian, berriz, ugalkortasunaren kapritxoak eta aitonaren legatua konplitu beharraren kondena uztartzen dira. Duela mende bat girotuta egonagatik egunerokotasun osoa duen liburua da honako hau. Guztiz gomendagarria.


Testuaren koherentzia eta kohesioa: zenbait baliabide - 2013 - EIZIE\n12 ordu eman ditugu lanean, Bilboko Euskararen Etxean, ekainaren 14, 20 eta 27an, arratsaldeko 3etatik 7etara. 14 laguneko taldean: gehienak itzultzaileak, baina baziren tartean euskaltegi irakasle batzuk ere.\nLanari ekin aurretik, bi ariketa proposatu nizkien parte hartzaileei, astebeteko epea emanda nork bere kabuz egin eta e-mailez bidaltzeko: administrazio testu bat erlatiboz josia berridaztea, eta 2012ko Antzerkiaren Nazioarteko Egunaren mezua euskaratzea, John Malkovich aktoreak idatzia.\nSegitzeko, aztertu dugu zer irizpide baliatzen ditugun hitzak esaldian antolatzeko garaian. Efikazak dira Azkue/Altuberen lege zaharrak, oraindik ere eskola eta euskaltegi gehienetan irakasten direnak? Zenbat aukera bazterrarazten dizkigute lege horiek? Erabilera horri aurre egin nahian, gaur egun, izugarri zabaldu da aditza aurreratzeko aholkua. Jarraibide nahikoa da esaldi argiak idazteko? Non kokatu gainerako elementuak, zeren arabera antolatu? Zenbateraino da euskara ordena libreko hizkuntza?\nEta gogoeta gehiago… Esaldi bat eraikitzen ari garela, kontziente izaten gara zein den hitz protagonista? Nola eman protagonismoa hitz jakin bati? Zertan eragiten dio mezuari elementu bat esaldi nagusian kokatzeak edo menpekoan? Zer dela eta diogu halako atxikimendua erlatibozko perpausari? Zer beste egitura jaten dizkigu?\nAmaitzeko, aurrerapauso bat eman dugu hitz ordenaren ikuspuntu gramatikala atzean utzita, eta joskera komunikatiboan murgildu gara. Batetik, nazioarteko prosan erabiltzen diren termino ugariak argitzen eta bereizten saiatu gara: Tema/Rema, Mintzagaia/Iruzkina, Topikoa/Predikazioa, Galdegaia/Fokua… Eta bestetik, adibideetan eta testu eredugarrien azterketan oinarrituz, ikusi dugu nola aplika daitezkeen kontzeptu horiek hiru mailatan: esaldia antolatzeko, ideiak harilkatzeko eta testuari egitura emateko.\nAurtengo ikastaroan astebeteko tartea izan dugunez saio batetik bestera, aukera izan dugu hurrengo klasean aztertu behar genituen adibideak nork bere kabuz etxean berridazteko. Metodologia horrek eragin positiboa izan du ikasleen parte-hartzean, eta asko erraztu digu kontzeptu berrien ulermena. Lan giro bikaina izan dugu: interes handia muga eta eskema zaharkituak kolokan jarri eta bide berri askeagoak jorratzeko.\nJulia Marin Arteaga, irakaslea


Norabideaz : Norabidea\nGure herriaren etorkizunari buruz gogoeta egitea ezinbestekoa da gure ametsak betetzeko bide egokia topatu nahi izanez gero. Hartara, Euskal Herriaren etorkizunari buruzko gogoeta bildu eta sustatzeko asmoz, espazio berri bat sortzear da, elkarlanaren bidetik.\nEspazio hori blog da: NORABIDEA. Gogoeta egiteko blog bat. Euskal Herriak dituen erronkei buruz, burujabetzaz, erabakitzeko eskubideaz, autodeterminazioaz, independentziaz, autogobernuaz, gure herriaren egituraketa, garapen edota nortasunaz… azken batean, gure herriaren norabideaz gogoeta egiteko gune bat.\nHelburu nagusia Euskal Herriaren etorkizunari buruzko gogoeta sustatzea da, gogoeta horri komunikazio tresna bat eskainiz. Halaber, etorkizun hori eraikitzeko oinarri, osagai, bide, ibilbide edota estrategiari buruzko gogoeta suspertzea eta aberastea.\nEgun egiten ari den gogoeta bildu eta ikusgarriago bihurtu nahi da egitasmo honen bidez.\nGogoeta sustatzeko asmoz, erreferentziak eta inguruko edota antzeko esperientzien gakoak eskaini nahi dira (Katalunia, Eskozia, Flandria, Quebec… ).\nIkuspegi aniztasuna, zintzotasuna, zorroztasuna eta elkarlana dira egitasmoaren ezinbesteko zutabeak.\nHonenbestez, beharrezkotzat jotzen da:\n- ikuspegi aniztasuna eta iritzi kontrastea landu.\n- sakontasuna eta zorroztasuna zaindu, gogoetagile sendo eta ekarpen mamitsuen bidez.\n- lurralde aniztasuna aintzat hartu.\n- ika-mikak saihestu.\nElkarlanean oinarritutako proiektua da, elkarren artean sustatukoa. Gardentasuna, elkarren arteko begirunea eta konfiantza oinarri izango dituena. Momentuz, proiektu hau zazpi eragile sustatzen ari dira: Berria, Hamaika Telebista, Udalbiltza, Gaindegia, Manu Robles Arangiz Fundazioa, Ipar Hegoa Fundazioa eta Euskal Nazionalismoa XXI Mendean Masterra. Proiektua irekita dago, hala nahi izanez gero, eragile gehiagok sustatu ahal dute egitasmoa.\nKomunikazio tresna nagusia blog bat da. Funtsean, hiru motatako edukiak eskainiko ditu.\n- gogoetak (ekarpenak, analisiak, ikerketen laburpenak…), eremu, arlo eta disziplina ezberdinak uztartuz.\n- erreferentziak: agiriak, argitalpenak, hemeroteka (era osagarrian).\n- gertaera edo albiste esanguratsuen aipamenak edo erreferentziak (prozesu independentistak ikusmiran).\nEgitasmoa aurrera eramateko bestelako gogoeta ekitaldiak antola daitezke: mahai-inguruak, mintegiak, hitzaldiak, aurkezpenak…\nKudeaketa eta ardura\nProiektuaren emaitza sustatzaile edota gogoetakide bakoitzaren ekarpenei esker osatuko da. Bakoitza ahal duen neurrian. Guztiena da meritua. Ardura ere partekatua izango da. Dena den, beharrezko gutxieneko koordinazioa, blogaren kudeaketa teknikoa eta argitalpenaren ardura legala Berriak hartu ditu bere gain. Berriako Pello Urzelai kazetaria arituko da blogaren koordinatzaile.\nBlogaren edukiek Creative Commons lizentzia dute. Zehazki, Kultura Libreko lizentzia bat. Salbuetsita daude Argazki Press agentziaren argakiak.\nPello Urzelai (koordinatzailea)


"Opor usaina giroan" - - Goiena.eus\n"Opor usaina giroan"\nRosa Mondragon 2012-07-17 02:00\nKonturatu garenerako uztailean aurrera goaz!\nEguraldi ona, egun atseginak, lanerako gogo gutxi, udako usaina da nagusi gurean. Bazter guztietan hartzen da usaina… Oso sentsazio berezia! Abuztuaren ateetan, jaiak gure artean ditugula, festa giroa eta errutinaren helmuga igartzen da nonahi. Momentua da urte guztian zehar prestatzen ibili garena egiteko, planak burutzeko, atsedena hartzeko edota abentura zoragarrienean murgiltzeko. Norberak egin dezala bere aukera!\nEz naiz nor zer egin behar duzuen esateko, baina aprobetxatu momentua, funtsezkoa aukeratu, azalekoari paso eman, errutina ahaztu, eta aukeratu duzun plan horri denbora gehiago eskaini.\nLanean, kalean, … nabaria da, zirrikitu guztietatik sartzen da opor usaina. Urteko oporren atarian gaude, urte osoa eman dugu honen zain, gainean ditugu oporrak. Opor santuak. Ez da beste hizketa-gairik kalean, lagun artean… Heldu zaigu oporrez gozatzeko momentua, iratzargailua itzaltzeko, erlojuari minuturo ez begiratzeko, sakelakoa amatatzeko. Hau da gozamena hau!\nEguzki tokietara, mendira, baserri-etxeren batera edo beste edonora joateko planak dira nagusi. Denek egin nahi dute alde herritik, baina badira bertan geratzea aukeratzen dutenak ere! Guztioi, zera opa dizuet: opor onak igaro!


Junkal Susperregui: abendua 2014\nGaurkoa azken saio teorikoa izan da. Pasaden astean dokumentatzaile talde bat euren aurkezpena egin gabe gelditu ziren, beraz gaurkoan egin dute.\nOndoren, irakasleak aurkezpen bat egin digu konfort guneari buruzkoa. Juana Sanchoren bideo bat ere jarri digu.\nEgilea: Unknown ordua: 00:41 iruzkinik ez:\nYoutuben bideo asko ikusi ditut sare sozialen inguruan. Horregatik, nire blogean zuekin partekatzea komenigarria dela pentsatu dudanez hemen behean ipini dizkizuet horietako batzuk. Espero dut hausnarketa bat egitera bultzatzea.\nGaurkoan Dokumentatzaileak aritu dira klase aurrean euren lanak aurkezten.\nOrokorrean talde guztiek lan ona egin dute, baina aipatzekoa dela uste dut hirugarren taldeak egintako lana. Egia esanda, dokumentatzaileen lanaren helburua hobekien bete duen taldea izan dela uste dut. Behaketa nola egin duten azaldu dute, eta hori gutxi balitz, aurkezpeneatan entzuleek izandako jarrera ere aztertu dute.\nHemen behean identitate digitalari buruzko bideo batzuk ipini ditut hemen behean:\nEgilea: Unknown ordua: 12:13 iruzkinik ez:\nEtiketak: emangarriak, gehigarriak\nGaurkoan ere ez dugu klaserik izan lan modularra egiteko bigarren astea delako.\nEgilea: Unknown ordua: 20:00 iruzkinik ez:


ARARTEKOAREN ERAKUNDE ADIERAZPENA, ARRAZAGATIKO BEREIZKERIA DEUSEZTATZEKO NAZIOARTEKO EGUNEAN - ARARTEKO\nARARTEKOAREN ERAKUNDE ADIERAZPENA, ARRAZAGATIKO BEREIZKERIA DEUSEZTATZEKO NAZIOARTEKO EGUNEAN\nEgun horretan, Arartekoari beharrezkoa iruditzen zaio berriz ere ahotsa goratu eta honako hau salatzea: ekimen ugari eta eraginkortasunik gabeak abiarazi direla gerratik, jazarpenetik eta bizitzeko baliabide gabeziatik ihes egin eta duintasunez bizitzeko harrera-toki bat aurkitu nahi duten pertsonen mugimendua eragozteko.\nBereziki laidogarria da aurreiritzi ideologikoetan oinarritutako harresiak jasotzea. Harresi horiek gure artean bizi diren pertsonenganako gorrotoa pizten dute, etniagatik, erlijioagatik eta beste arrazoi batzuengatik; baliozkotasuna ukatzen diete giza eskubideei eta oinarrizko askatasunei, nahiz eta gizakiak horiek berezko dituen; eta entzungor egiten diote pertsonarik ahulenenganako elkartasuna erakusteko betebeharrari.\nEBren txosten berri baten arabera (Discrimination in the EU in 2015. Report), 2012. urteaz geroztik bereizkeriazko jarduerak areagotzen ari dira diskriminazioa jasateko arriskuan dauden taldeetako kideen kontra, besteak beste, jatorri etniko desberdineko pertsonen kontra. Egoera hori ikusita, galdera-sortari erantzun dioten pertsonetatik asko (%62) Europan jarduera diskriminatzaileak desagerrarazteko neurri berriak ezartzearen alde daude.\nIkuspegiren 2016ko Barometroaren arabera, zorionez, Euskadin, euskal gizarteak ez du ikusten immigrazioa arazo nagusitzat; %,2 bakarrik adierazten du naturaltasunez EAEko arazorik garrantzitsuena dela.\nArartekoak gogora ekarri nahi ditu Errefuxiatu eta Migratzaileentzako New Yorkeko adierazpenean hartu ziren konpromisoak. Adierazpen hori Nazio Batuen "ELKARREKIN" ekimenaren barruan onartu zen, errefuxiatu eta migratzaileenganako errespetu eta begirune handiagoa lortzeko.\nGainera, Arartekoak berriro dio guztiz ziur dagoela gure demokrazia-sistema sendotu eta sakondu nahi badugu, ezinbestekoa dela aniztasuna, elkartasuna eta berdintasuna defendatu eta bultzatzea, gizarte-justizia bermatuz. Etorkizunean horren mende daude gure gizarteen kohesioa eta garapen orekatua.


HORTZ INPLANTEAK, SARRIDUN GALDERAK - Aldaz hortz klinika\nHORTZ INPLANTEAK, SARRIDUN GALDERAK\n18 Urt HORTZ INPLANTEAK, SARRIDUN GALDERAK\nPosted at 09:43h in Blog\tby\taldaz 0 Comments\nBadakigu zer dira hortz inplanteak, baina… zeintzuk dira gehien galdetzen diguten arazoak? Inplanteei buzuko gehiango galderak erantzungo dugu post honetan.\nZeinbat denbora pasatzen da tratamendua hasten denetik bizitza normala edukitzea arte?\nNormalean, anestesiarik egon ez bada eta ahoan operazioa kirurgikoa egon ez bada, bizitza normal bat egin dezake.\nTratamenduaren iraupena kasu klinikoaren arabera da beti.\nTratamenduaren arabera denbora gehiago edo gutxiago behar da; tratamendu azkarrenak dira hezurren eta tejidoen erregenerazioa behar ez direnak. Adibidez, obturazioak, hortz garbiketak, endodontziak.. etab.\nBaina, pazientak erreabilitazio handiago bar behar badu… denborak ere pazienteak aukeratzen duen tratamenduaren arabera da. Galdutako hortzak hortzorde batekin jarri nahi badu , edo hortzak kendu nahi baditu, hezurra orbaintzea behar badu, bi hilabete terdi behar dute.\nPazienteak, inplante bat jarri nahi badu denbora lau edo sei hilabete behar dira. Gaur egun, inplante teknika modernoak asko aurreratu dira eta denborak asko moztu dira…\nHortz asko falta zait, inplante asko behar ditut?\nNormalean, falta diren hortz baino inplante gutxiago jartzen dira. Adibidez, hiru hortzak falta dira, eta hauek bestaren ondoan badaude, bi inplanteekin nahikoa da. Lau inplanteekin arkada guztia jarri daiteke…\nZeinbat berme daukat inplanteekin?\nKlinika bakoitzaren arabera da bermea.\nFabrikanteak osteointegrzioaren denbora ematen du bermea bezala. Hau da, inplantea integratzen ez bada, beste batengatik aldatzen da. Gero profesionalaren arabera da tratamenduaren bermea.\nEz daukat, inplanteak jartzeko ez daukat hezurrik, inplanteetaz ahazten naiz?\nEz, inplante zigomatikoak erantzun bat da, kasu hauntzako.\nZeinbat denbora pasatzen da inplante bakoitzako interbentzioarekin eta oso handia da?\nHezurra zentzatzen denetik, inplante baten kolokazioa hordu erditik berrogei minutura irauten da, profesionalaren arabera.\nHala eta guztiz ere, min egiten ez duen prozesu bat da eta postoperazioa oso txikia da.


Abenduaren 17an BECen ikusiko dugu zein izango den hurrengo lau urtez Euskal Herriko txapeldun. Gaur gaurkoz, Amets Arzallus da txapeldun nagusia: 30 urterekin jantzi zuen lehena eta bigarrenaren bila joko du igandean. BECen kantatu duen hiru finaletan gailurra zanpatu du: hirugarren egin zuen 2005ean, Andoni Egañak Unai Iturriagarekin buruz-buru arituta bere azken txapela jantzi zuen urtean; Maialen Lujabiorekin buruz-buru arituta bigarren geratu zen 2009an, lehen emakumeak txapela jantzi zueneko hartan; eta Lujanbiorekin buruz-buru arituta jantzi zuen Arzallusek 2013an. Finalean entzungo dugu lehen aldiz kantuan aurtengo txapelketan, eta beraz, kanporaketetako saioak gertutik jarraitu dituzten bertsozaleen inkognita nagusietakoa horixe da: “Nola ote dago Amets?”.\nAmets Arzallus eta Kattalin Miner. (Argazkia: Dani Blanco)\nTxapelketaren azken txanpan sartuta, nola zaude?\nBa ohiko plazako jardunean segitzen dut, normal. Neure burua hor entzuten dut eta hein handi batean probatu ere probatzen dut, baina nik ere badut gogoa neure burua nola dagoen jakiteko, zeren eta benetako momentua iritsi arte, eta txapelketaren estualdi eta estutzeko modu horiek guztiak presente eduki arte, ez duzu gehiegi jakiten nola erantzungo duzun.\nNola bizi izan duzu txapelketa orain arte?\nAski lasai, nahiko hurbiletik, saioetara joan naiz ahal izan dudan guztietan, eta orduan, barneratzen duzu pixka bat txapelketaren mugimendu hori. Beharbada, hainbeste joan naiz saioetara, azkenean tentsio horretara ohitu eta lasaitasun puntu batez segitu ditudala azken finalerdiak.\nBECeko argazkia osatu da, eta esan dezakegu aldaketa eta sorpresa handirik gabe osatu dela.\nNiretzat sorpresa bat bera ere ez egotea izan da pixka bat sorpresa. Hau da, finalista denak pasa dira finalera eta hori ez da hain erraza; final laurdenetatik datorrenak tentsioaren zama luzea dakarrela uste dut eta finalerdietan beharbada besteak freskuraren abantaila baduela, baina hala ere, finalistarik ez erortzea ez da batere-batere erraza. Nik ikusi ditut, finalistei buruz hitz egiten hasita, denak ere finalerdietan beren burua aski ongi defendatu dutela, ez dira txapelketako egoera guztiak errazak, eta aski ongi ikusi ditut kantukideak.\nEsan dezakegu ondo prestatuta etorri direla, baina txapelduna, nola prestatzen da?\nEgia esan, nahiko bakartia naiz nire prestakuntzan eta nahiz eta bertso-eskolan txapelketako simulazio bat egiten dugun, ez naiz asko aritzearen zalea, nahiz ondo datorren kontrastatzeko zure prestakuntza bakarti hori.\nKasu honetan nahiko bakarrik aritu naiz prestatzen, etxeko lanetara zentratua, neure gogoetak, neure irakurketak, idazketak egin ditut eta bertsoaren forma aldetik esperimentazioak… Neure lantxo horiek egin ditut eta ez naiz gehiegi elkartu ingurukoekin.\nAkorduan daukat orain lau urte Aitor Mendiluzek agurrean hala esan zizula: “Txapela badoa eutsiko dion kaskora”. Nola bizi izan du kasko horrek txapelaren zama?\nGogoratzen naiz, hasieratan batez ere, pixka bat neure burua estutzeko joera hartu nuela eta horrek saio ostetan indigestio batzuk eman zizkidala. Hasieran, geure harremana pixka bat gatazkatsua izan zen eta nik uste denbora behar izan dudala doitzeko, egokitzeko, eta neuk ere gauzak lasaixeago hartzeko, eta esango nuke txapelaren itzal puntu horri bake pixka bat eman diodala, eta lau urteren ondoren, elkarbizitza nahiko onean iritsi garela honaino.\nNola ikusi duzu txapelketa? Zein usain, zer tenperatura hartu diozu aurtengoari?\nForma eta diskurtsoaren eztabaidan sartuz, uste dut azken urteetan bai izan dela ondorengoengan joera bat forma aldetik eta teknika aldetik bertsogintza oso teknifikatua egitekoa. Hain teknifikatua, bertsoaren inguruko hainbeste aldamio, ezen aldamioen atzekoa nekeza baitzen ikusten –exajeratuki esanda–. Eta nik uste dut pixka bat kontrako joera bai sentitzen dela, aldamioa pixka bat kendu, eta gehiago erakutsi barruan zer esan dezakeen bakoitzak edo gaiekiko ikuspegian eta hori ildo interesgarria da. Gero bakoitzak ditu bere gustuak eta bere motibazioak eta horiei segitzen die.\nSarri “belaunaldi berriez” hitz egiten dugu, baina, zertaz ari gara? Zein da zehazki belaunaldi berri hori?\nIzan liteke bertsogintzaren joera desberdin bat dakarren belaunaldi baten kontua, nik ez dut uste modu hermetiko batean horrela denik ere. Belaunaldi gazteagoetan adibidez, gaur egun puri-purian dagoen gai bat aipatzeko, diskurtso feminista bat dago eta horrek badu bestelako bisualizazio bat, bestelako espazio bat, ikusten da kezka hori presente dagoela, eta gaietara eramana dagoela, baina uste dut belaunaldi zaharretik badatorrela bidea zabaltzeko lan hori.\nAgian definitzeko modu ulergarriena izan daiteke, orain arte finalera pasa den belaunaldia eta orain arte finalera pasa ez den belaunaldia. Zeren eta bestela, esango nuke, plazan erreleboa emanda dagoela, belaunaldi berri hori lehengo batzuekin batera dabilela.\nGogotsu al doa Amets Arzallus BECera? Zer utzi eta kontatu nahi digu?\nBai, gogotsu noa, neure gogoetekin eta neure lanketak eginda, eta hori pixka bat azaltzeko irrikarekin. Gero, txapelketa oso-oso terreno mugatua da, ez da erraza han, egun batean, azaltzen zure pentsamenduen erradiografia general bat eta batzuetan esan nahi ez dituzunak ere ateratzen dira, eta hortik erradiografia ere egin diezazukete. Nire kasuan, uste dut jendeak aski ezagutzen nauela lehendik –hurbileko bertsozaleak behintzat–, eta ez du beste pertsona bat aurkituko. Izatekotan, nahiko nuke sakonago iritsi, lehengo bertsokerari eutsi, oraingo garaira egokituta: garaiko testuinguru politiko, sozial, kultural eta orotara. Uste dut bertso bakoitzak bizi garen garaiaren lekukotasuna ematea zor duela, eta nik, bizi dugun momentu honekiko nire kezka eta niri zer pentsatua eman didaten gaietatik zer pentsatu pixka bat eragin nahi dudala. Eragiten badu bertsoren batek zer pentsatu tanta bat norbaitengan, eguna justifikatua gelditzen da.\nKanal hauetan artxibatua: Bertsolaritza | Bertsolari txapelketa 2017


Asteburuko bi banderak, Bermeora | Deportes | Naiz\nDEPORTES | Eusko Label liga 2017\nAsteburuko bi banderak, Bermeora\nAzken metrotan erabaki da Ondarroako bandera. Estropada guztia elkarrekin egin ostean, Urdaibaik aurre hartu dio azken luzean Hondarribiari, asteburuko bigarren bandera eramateko. Sailkapen nagusian bost puntu aurretik dira orain bermeotarrak.\nNAIZ|ONDARROA|13/08/2017 13:30 Actualizada:\nUrdaibai, nagusi Ondarroan ere. (ARGAZKI PRESS)\nErrebantxa bila ziren Hondarribiko arraunlariak atzo, larunbatez, etxean Urdaibairen aurka galdu ostean. Ez da halakorik suertatu baina; bermeotarrek irabazi dute Ondarroako bandera, sailkapen nagusian duten aldea sendotuz.\nLehenengo txandari dagokionez, Ares izan da ezustea. Hondarribiko uretako okerrak zuzendu eta txanda irabazteko ahaleginetan aritu da. Azkenean, baina, San Pedro nagusi. Astillerok, lehenengo paladatik atzean geratu ostean, egin du azken postuan. Ondorioz, asko zaildu zaio maila mantentzeko borrokan jarraitzea; lau jardunaldiren faltan, Ares baino hamabi puntu gutxiago ditu.\nZierbenak berriro erakutsi du bera dela bigarren txandako talderik sendoena, baita ohorezko txandara salto egiteko aukera gehien dituena. Zailtasun handirik gabe irabazi du bere txanda, San Juan eta Ondarroaren aurretik. Etxekoek harrobiko arraunlariekin osatutako trainerua ureratu dute eta, lan ona osatu badute ere, ez dute euren helburua lortu.\nEta benetan estua izan da ohorezko txanda. Urdaibai, Hondarribia eta Orio, hiruak, aritu dira nor baino nor azkeneko luzera arte. Orduan, ziabogan kateatuta geratuta, bandera irabazteko aukera guztiak galdu dituzte oriotarrek. Borroka, beraz, sailkapen nagusiko lehen bi traineruen artean eman da; bermeotarrak suertatu dira garaile, hiru segundoko abantailarekin.\nOndorioz, indartu baino ez du egin Urdaibaik lehendik ere sailkapen nagusian zuen abantaila. Bost bandera eta 135 puntu ditu orain, Hondarribia baino bost gehiago. Orio da hirugarrena, 119 punturekin.\nLau jardunaldi geratzen dira Eusko Label Ligarekin amaierarako.\n‘Burujabe hobe’ aldarrikatuko dute Larrabetzuko Independentzia Egunean\nSemana de declaraciones para líderes catalanes en el Supremo


140607ondojarriezinik by Oier Gorosabel Larrañaga - issuu\nBERRIA Larunbata, 2014ko ekainaren 7a\nBizigiro b 35 Laneko osasuna Gorosabelek dio jesarrita lan egiten dutenek sorbaldatik gehiago sufritzen dutela oro har, eta zutik daudenek, berriz, gerritik. Ikusitakoak ikusita, jarrera guztiek dute, beraz, alde ona eta alde kaxkarra, eta, beraz, «ezin da esan zutik egotea eserita egotea baino hobea denik. Jarrera bakoitzak onurak eta kalteak ditu».\nNagore Etxeberria Donostia\nskolako ordurik gehienak, eserita; jatorduak egiteko, eserita; autoan zein garraio publikoan, eserita; eta, etxera iritsi orduko, aulkian edo sofan eserita. Eguneko ordu gehienak jesarrita edota lotan etzanda igarotzen ditugu. Geldirik edo eserita egoteko joera horrekin apurtu, eta lana zein jatorduak zutik egiteko moda zabaltzen hasia da gizartean. Ez da gaur egungo kontua edo moda, ordea, Thomas Jeffersonek ere zutik lan egiteko ohitura baitzuen. Eta horiek orain dela hiru mendeko kontuak dira. Ernest Hemingway idazlearen eleberriak ere aulkian eseri gabe idatzitakoak omen dira. Zutik lan egiteko ohitura, beraz, ez da egun sortu den korrontea. Nondik dator, baina, zutik lan egiteko bat-bateko ohitura hori orain? Azkenaldian argitara eman diren hainbat ikerketaren emaitzek diotenez, osasun arazo larriak ekar ditzake luzaroan eserita egoteak. Bizkarreko minak, zirkulazio txarra, giharretako degenerazioa, bihotzeko arazoak, diabetesa eta koloneko minbizia dira, besteak beste, denbora luzez eserita lan egiten duten langileek izan ditzaketen gaixotasunetako batzuk. Archives of Internal Medicine aldizkarian argitara eman diren datuak ere esanguratsuak dira: egunean zortzi orduz eserita lan egiten duten langileek lau orduz eserita lan egiten dutenek baino %15 arrisku handiagoa dute heriotza goiztiarra izateko. Ordu gehiagoz eserita lan egiten dutenen kasuan, areagotu egiten da portzentaje hori. Gainera, Joan Vernikos medikuak, NASAko Life Sciences Divisioneko zuzendari ohiak, ondorioztatu du denbora asko jesarrita egoteak zahartzeko prozesua bizkortzen duela. Astronautekin hainbat proba egin ostean iritsi da ondorio horretara Vernikos. Arazo horiek guztiak saihesteko asmoz, beraz, zutik lan egiteko joera gero eta gehiago zabaltzen ari da jendearen artean, eta askok lanerako mahaiak eta inguruak egokitu dituzte, baldintza egokietan lan egiteko helburuarekin. Google, Facebook eta Twiter enpresetan, esaterako, hasiak dira idazteko mahai altuak eta aulki bereziak erabiltzen.\nDena, neurrian Adituak, ordea, bat datoz ideia batekin: zutik egoteko ohitura\nEzin da esan zutik egotea eserita egotea baino hobea denik; jarrera bakoitzak onurak eta kalteak ditu» «Ez dago zortzi orduz jarraian modu berean jarri eta ongi egotea ahalbidetuko duen jarrerarik» Oier Gorosabel Fisioterapeuta\nGorosabelek argi du: «Ez dago jarrera perfekturik ezertarako. Ez dago zortzi orduz jarraian modu berean jarri eta ongi egotea ahalbidetuko duen jarrerarik». Tente egoteko zein eserita egoteko jarrera egokienak zeintzuk diren esaten da han eta hemen, baina gogoratu du horiek jarrera estandarrak direla. Izan ere, «esandako baldintzak zehatzmehatz bete eta jarrera estandar perfektuena mantendu arren, geldirik bazaude, bizkarreko minez amaituko duzu», ohartarazi du. Jarrera berean ez egotea da lan egiteko egokiena, osasun arazoak saihesteko. ANDONI CANELLADA / ARGAZKI PRESS\nLuzaroan eserita egoteak osasunean eragiten dituen kalteak direla eta, zabaltzen hasia da zutik lan egiteko ohitura. Horren inguruan, adituek diote ez dagoela jarrera perfekturik eta egoteko jarrera aldatzea dela egokiena.\nOndo jarri ezinik horri neurria hartu behar zaio, neurriz kanpo egiten den ezer ez baita ona. Izan ere, luzaroan eserita egotea bezain txarra izan daiteke ordu askoan zutik egotea. Halaxe dio Rob Danoff AEBetako Osteopaten Elkarteko kideak eta medikuak: «Ez gaude eginak egun osoan eserita egoteko, baina ezta egun osoz zutik egoteko ere». Iritzi berekoa da Oier Gorosabel fisioterapeuta ere: «Luzaro-\nan tente egon edo luzaroan eserita egon, kalteak berberak dira», argitu du Gorosabelek. Izan ere, zutik eta jarrera berean ordu luzez egoteak ere arriskuak eta kalteak dakartza: barizeak, zirkulazio arazoak, giharretako mina, aldakako eta gerriko minak, nekea, astrosia, ultzerak, sorbalda eta lepoko minak, bizkarreko gainkarga... «Zutik zaudenean, hanketako\ngiharrek lan gehiago egiten dute eserita zaudenean baino, eta, ondorioz, zirkulazio arazo gutxiago izango ditu zutik lan egiten duenak. Denbora askoan zutik egotean, ordea, onura horiek galduz joaten dira, eta ez da hain mesedegarria hanketako zirkulaziorako. Gainera, bestelako arazo batzuk sortzen dira: bizkarra kargatu egiten da, esaterako», aitortu du fisioterapeutak.\nGakoa: aldaketa Zein da, beraz, sekretua? Mugimendua, hain justu. Zutik edo eserita, eserita edo zutik, baina «hiru ordu baino gehiagoz jarrera berean ez egotea da sekretua». Hala, tarteka, jarreraz aldatzea, deskantsatzea, eserita dagoena altxatzea, mugitzea, luzaketa edo ariketa gutxi batzuk egitea gomendatzen da. «Jarrera aldatzen bada, berdin da jarrera bihurrienean, arraroenean edota xelebreenean egotea. Mugitzen bazara edo jarrera aldatzen baduzu, ez da etorriko ez lepoko minik, ez bizkarreko minik, ez bestelako minik ere», ohartarazi du fisioterapeutak. Zer da egokiago, beraz, zutik edo eserita lan egitea? Honako hau da denetan egokiena: tarteka eserita lan egitea eta, aldian behin, zutik jarraitzea lanean. Azken batean, etengabe mugitzea da osasunerako jarrerarik egokiena.\nBERRIA egunkarixan egindako erreportaia laneko posturei buruz. Bertan aditu modura aholkuak emon nittuan.


Serora - Auñamendi Eusko Entziklopedia\nElizen, parrokien nahiz ermiten zaintzaren, eta gizartearen eta bere erlijiotasunaren hainbat alorren ardura hartzen zuten emakumeei zeritzen, eta deritze. Lekuen eta garaien arabera, gaztelerazko eta frantsesezko dokumentuetan izen ezberdinak eman zitzaizkien (serora, sorora, beata, freila edo freira, benoîte edo benedicta, hospitalera, emparedada, recluse, etab.), baina euskarazko literaturaren baitan XVIII. mendera arte serora hitza zen nagusi, are ondoren moja izena jasoko dutenak izendatzeko ere. Iparraldean erabilera hau mantendu egin da, eta horrela, Hegoaldean moja eta serora artean egiten den banaketa, hurrenez hurren, Iparraldean serora eta andere serora izenen bidez gauzatzen da.\nSeroren aktibitateak arlo erlijiosoari nahiz laikoari zegozkien esparruetan kokatzen ziren, eta beraien berri batez ere Aro Berriko dokumentuetatik heldu zaigu, nahiz eta, gutxienik, Erdi Aroko garaietaraino ere egin litekeen emakumeon presentziaren jarraipen dokumentalik. Orokorrean, serorarik gazteenak, ezkondu ezin izanagatik edo nahi ez izanagatik ezkongabe mantendu ziren emakumeak izan ohi ziren; beste ohiko egoera bat, bere kabuzko bizitza mantendu nahi zuen alargunarena izan ohi zen.\nJatorria eta eraginak\nZereginak eta etekinak\nErlijiotasuna eta gizartea\nDebekuak eta desagerrarazte prozesua


Agifes elkarteak kafe-tertulia egingo du bihar buru-osasunari buruz berba egiteko - etakitto.eus\nAgifes elkarteak kafe-tertulia egingo du bihar buru-osasunari buruz berba egiteko\nBihar Buru Osasunaren Nazioarteko Eguna izango da eta, gaia gizarteratzeko eta hortaz berba egiteko asmoz, Agifes elkarteak kafe-tertulia egingo du Eibarren duen egoitzan, Urkizu pasealekuko 9. zenbakian, goizeko 11:00etan.\nGuretzat zer da buru-osasuna? Nola zaintzen dugu? Nolako garrantzia ematen diogu? Nolako estigmak garraiatzen ditugu? Galdera asko dago buru-osasunaren inguruan eta horren inguruan jarduteko aukera emango dute Agifesen.\nInformazio gehiago behar izanez gero, 943 82 18 22 telefonora deitu edo eibar@agifes.org helbidera idatzi daiteke.\n« Edu Sousa eibartarrak areto futboleko Munduko Txapelketa irabazi du Portugalekin San Andres egunean azoka egingo dela baieztatu du alkateak »


Laudio Autoglas eta Guardianeko enpresa batzordeek elkartasuna adierazi diete Tubacexeko langileei - Laudio - Aiaraldea.eus\nLaudio Autoglas eta Guardianeko enpresa batzordeek elkartasuna adierazi diete Tubacexeko langileei\nAimar Gutierrez Bidarte 2021-02-22 15:00\nPentsiodunak egon dira gaur Tubacexeko atarian. / Tubacexeko Langile Batzordea\nOhar bateratua kaleratu dute bi enpresa batzordeek. Datorren ostegunean -otsailak 25- Tubacexeko piketeetan egongo dira Autoglas eta Guardianeko beharginak. 2012ko greban jasotako elkartasuna itzultzeko deia egin dute.\nLaudio Autoglas eta Guardianeko enpresa batzordeek oharra kaleratu dute Tubacexeko langileei elkartasuna adierazteko. Otsailaren 15ean abiatu zuten 150 kaleratzeen aurkako greba mugagabea Tubacexeko beharginek, eta lanuzteek orain arte izandako jarraipen zabala goraipatu dute bi enpresa batzordeek sinatutako oharrean.\n"Guardianeko 2012ko greban enpresa batzorde eta herritar askoren elkartasuna jaso genuen. Orduan jasotako babes guzti hori itzultzeko unea da orain"\nDatorren ostegunean -otsailak 25- Tubacexeko sarreretan antolatzen ari diren piketeetara bertaratuko dira Autoglas eta Guardianeko langileak. 8:30ean Laudioko fabrikako sarreran egongo dira, bertako beharginekin batera, enpresa barrura sartzen ari diren autobusen zain. Arratsaldean Amurrioko instalazioetara hurbilduko dira, bertako grebalariekin bat egitera.\n"2012an Guardianen bizi izan genuen greban enpresa batzorde eta herritar askoren elkartasuna jaso genuen. Orduan jasotako elkartasun guzti hori itzultzeko unea da orain", azaldu dute bi enpresa batzordeetako kideek, "ez dugu Aiaraldean enplegu gehiago suntsitzea onartuko".\nPentsiodunak ere lehen lerrora\nTubacexeko greba mugagabeak aurrera jarraitzen du. Gaurkoan eskualdeko pentsiodunak hurbildu dira Laudio eta Amurrioko fabriketako atarietara langileei elkartasuna adieraztera. Bihar goizean, aldiz, elkarretaratzea deitu du enpresa batzordeak Laudion, 8:30ean.


CAF-ek merkantziak eta pertsonak garraiatzeko baimena lortu du - SPRI\n2 martxoa, 2016\nCAF-ek merkantziak eta pertsonak garraiatzeko baimena lortu du\nBaimena, 2020rako aurreikusitako sektorearen liberalizazio prozesuan kokatzen da\nFabrikatzaileak 2015eko ekitaldia 1.283 milioi euroko negozio zifrarekin itxi zuen\nCAF euskal tren-konpainia, Espainian bidaiari eta merkantzien garraiorako operadore lizentzia lortu du, 2020rako aurreikusitako sektorearen liberalizazio prozesuaren testuinguruan kokatzen den pausua.\nLizentzia honen emakidarekin, Beasaingo taldea, Espainiako Sustapen Ministerioak ematen duen bidaiari eta merkantzientzako operadore baimena eskuratzen duen lehen tren-fabrikatzaile bihurtzen da.\nCosntrucciones y Auxiliar de Ferrocarriles-i emandako baimenak, euskal konpainiak Mexikon lortutako esperientzia du aurrekari, herrialde honen hiriburuko metro sarearen trazadurako zati baten lan egiten baitu.\nGaurdaino, Acciona, ACS, Air Nostrum, Alsa, Avanza, Ferrovial edo Globalia bezalako enpresek operadore lizentzia eskuratu dute.\nFabrikatzaileak 2015eko ekitaldia 1.283 milioi euroko negozio zifra garbiarekin itxi zuen, 2014 ekitaldiko 1.447 milioi euroren aurrean. Enpresak, atzerakada horren muina, zenbait lanen egikaritzearen aurreratze geldoago baten eta brasildar errealaren debaluazio efektuan funtsatzen du.\nEnpresaren eskabide-zorroa 4.869 milioi eurora heldu zen 2015 urte bukaeran. Balio horren %80a esportazioei dagokio.


Amurrion, larunbat honetan jokatuko da Kuadrillartekoaren 2.finalaurrekoa — Arabako Bertso Kuadrilla arteko Txapelketa 2018\nIbabeko Bertaren bilobak eta Bapateroak taldeak izango dira aurrez aurre larunbatean, Amurrioko kultura etxean. Pikoteo bat eskainiko da 19:00etan eta saioa 19:30ean hasiko da. Lehendabizi Aiaraldeko Alfreedom bertso sorta idatzizko taldeak kantatuko ditu prestatutako bertsoak, ondoren jokatuko da finalaurrekoa.\nAramaioko taldean bertsotan egingo dutenak dira Xabi Igoa, Manex Agirre eta Andere Arriolabengoa,. Gasteiztarrak, berriz, Aroa Arrizubieta, Unai Anda, Maddalen Arrausi, Xabier Antia eta Mikel Martin.\nGai jartzaile lanetan Nieves del Alamo ariko da. Saioa hiru epailek baloratuko dute: Iker Elexpuru (Aramaio), Eli Zaldua (Gasteiz) eta Arabako Bertsozale Elkartearen izenean Patxi Aizpurua.\nOndorengo ariketak egin beharko dituzte bertsolariek finalaurrekoetan:\n-Agur kolektiboa (ez da puntuagarria)\n-A taldeko batek B taldeko batekin ofizioka zortziko nagusian hiruna bertso\n-Aurrekoak atzekoei, A taldeko batek B taldeko hiruri eta alderantziz, gai emanda, aurrekoak 3 bertso eta atzekoek bertso bana\n-B taldeko batek A taldeko batekin ofizioka zortziko txikian hiruna bertso.\n-Hiru punturi erantzun zortziko txikian (B taldeko bertsolariak A taldeko bertsolariari eta alderantziz).\n-Asmakizuna A taldeko 3 kideen artean, puntuka, A taldeko batek hitza jakingo du eta taldekideei erantzungo die 3 minututan. Ondoren B taldekoek ariketa berdina.\n-B taldeko bik A taldeko biren kontra ofizioka, Iparragirre doinua taldekidearekin erdibana osatuz, gaia emanda audio formatuan.\n-Gaia emanda, talde bereko hiru lagunen artean hiruna kopla musikaz lagunduta.\nUrtarrilaren 19an hasi zen Arabako Bertso Kuadrillartekoa. Guztira, bat-bateko 14 taldek hartu dute parte lehen fasean, eta hiru astez 14 saio egin ondoren 6 talde pasa ziren finalaurrekoetara. Lehen finalaurrekoa Araian jokatu zen, Arabar Errioxako taldea sailkatu zen, bigarrena larunbat honetan Amurrion, eta azkena, martxoaren 3an Aramaioko Sastiñan.\nFinalaurreko saio bakoitzeko garaileak izango dira Gasteizko Landatxo kiroldegiko finalean, martxoaren 17an, abestuko dutenak.


ITUREN : INAUTERIEN BURRUNBA - FurgoBidaiak\nFurgoBidaiak ez da inoiz luma eta purpurinaren aldekoa izan, horregatik, asteburu honetan, Lantzeko inauteriekin batera Kultura-intereseko ondasuna izendatua izan diren Ituren eta Zubietako inauteriak (Nafarroa) ezagutzera abiatu gara.\nLanda eremuko inauteri horien jatorria denboraren lerroan galtzen da, eta gainera, euskal kulturan hagitz maitatua den pertsonaia erakusten du: joalduna, hau da, joarea daramana edo duena. Ituren eta Zubietako ospakizunetan urtarrileko azken bi egunak ospetsuenak dira. Egun horietan, Iturengo biztanleak Zubietarako bidea egiten dute (3km), joareak astinduz eta adarra joz. Zubietako plaza barreneraino zalaparta handiz iristen diren arte. Hurrengo egunean, berriz, Zubietakoek Iturendarrei bisita itzultzen diete eta berriz.\nGuretzat lanegunetan bertara joatea ezinezkoa denez, ikerketa txiki bat martxan jarri genuen, eta horren ondorioz, urtarrileko azken igandean “Puska biltze” ospatzen dutela jakin genuen. Jakin nahi al duzue nola bizi genuen “Puska biltze” eguna?\nIturengo udaletxeko balkoia\nEguerdia zen Iturenera iristerako eta desfilea edo paseoa ordu-bata aldera egiten dute. Ez da erraza 6mko furgoneta herrian aparkatzea, baina azkenean, parke xume baten ondoan lekua aurkitu genuen. Asfaltatu gabeko lur zatia da eta Ezka ibaiaren gaineko zubia pasa eta gero aurkitzen da. Oso ondo seinalatuta dago.\nHerriko plazara iritsi eta udaletxea inauteriz jantzita topatu genuen, fantasiazko buruak ageri ziren udaletxeko balkoian. Herriko ostatuan, udaletxeko arkupeetan, sartu ginen hamaiketako berantiar bat egiteko, desfilea hasi arte. Sekulako tortilla-pintxoa atera ziguten, ia ogi-tartea zela esango nuke nik!\nHerriko gazteenak, urduri, herriko plazan desfilatzeko prest zeuden, eta halako batean, udaletxeko atzeko atetik helduak iritsi ziren desfileari hasiera emateko.\nOrduan, Joaldunen ohiko jantziei erreparatu genien: abarkak oinetan, parpailadun gonazpikoa, ardi-larrua sorbaldetan eta gerri bueltan jarririk joare bi lagundurik, koloredun zapia lepoan eta Ttuntturro izeneko kapela konikoa. ¡Benetan ederra!\nTtuntturroa, koloretako zintadun kapela eder hori.\nAurrena, herriko plazan atzera eta aurrera ibili ziren. Hantxe konturatu ginen egun honetako desfilea “etxekoentzat” dela; kanpotarren begiradatik at egin nahi duten zerbait dela, alegia. Hala ere, turista gutxi batzuk zeuden, baita japoniar bat ere kamerari tik eta tak txinpartak atera nahian.\nDesfile alai honi segika txaranga eta plazan bildutako lagun gehienak abiatu ginen herriko kale bakanetan zehar, adarraren deia eta joareen burrunbadapean.\nUne hura zirrara handiz bizitu genuen, joareak geure belarrietan burrunbaka eta adarraren deia bailara osoan zabaltzen zela. Antzinako garaietara bidaiatzea bezalakoa zen, gizakiok Naturarekin bestelako harremana genuenekoak…Naturaren parte ginenekoak…Iturengo inauterietan, edo ihoteetan, helburua horixe baita, Natura esnatzea joareak astinduz.\nJoaldunak euren lehenengo geltokira iritsi ziren, ateak zabalik hartzen dituen baserri bateraino eta han geldiune bat egingo dute etxeko jaun-andereek prestatu duten hamaiketakoa egiteko. Hau da benetako “Puska biltzea”,\nPrimeran pasa genuen goiza, geureak diren ohiturak maite ditugulako, gure semeari nolakoak diren bertatik bertara erakutsi nahi diogulako eta, zer demontre, luma eta purpurinen inauteri txatxu horiek maite ez ditugulako.\nAgur purpurina eta gora euskal inauteriak!!\n(Iturengo biztanleei: ez haserretu gurekin hain ederki gordetzen duzuen sekretua hemen zabaltzeagatik: Iturengo puska biltze eta joareen desfilea. Gainera, ez egotzi gero guri errua, datorren urtean japoniar gehiago herrian agertzen badira 😉


Arma, tiro, bammm!. Egilea(k) IRIGOIEN ARANBERRI, Joan Mari. , ELKAR 2013 (4)\n...> zen min zorrotz edo min solido pairaezin bat, min sorgor lurruntsu bat baizik, hutsari eta bere egoe...\n...n ibili ziren, errealitateak salatu eta egoera pairaezina egin zitzaien arte.\n...ik bako puntu batera heldu ere, non egoera pairaezina egin baitzitzaion. Halakoetan -halaxe adierazi zion Josefin...\n...n ere, ez bakarrik gertatu zitzaiona tragedia pairaezin bat zelako, iritzi publikoaren borrokan bereak eta bortz no...\nArratsalde amaiezina. Egilea(k) LOBERA, Gotzon. Deia, Editorial Iparraguirre, S.A. 2013 (1)\n...>esan behar da: atzokoa benetan luze, pairaezin eta ilun suertatu zen, oskarbi labur batzuk ageri baziren e...\nBilbo Zaharra Forum: Arriagako maratoi literarioa. Egilea(k) BEREZIARTUA, Gorka. Argia, Komunikazio Biziagoa, S.A.L 2011 (1)\n...uskara ezin politagoan idatzita egon arren pairaezina dela irakurketa, dosi homeopatikoetan ez bada. Gure literat...\nDONOSTIAKO 56. ZINEMALDIA. DONOSTIA, CITTà APERTA. Demokraziaren estolda ezkutuak. Egilea(k) LAZKANO URANGA, Iñaki. Berria, Euskal Editorea SM 2008 (1)\n...una emanez. Bortizkeria jasangaitza da. Mingarria. Pairaezina. Halakorik ez dela sinesten duenarentzat, bereziki. Irudiak...\nDONOSTIAKO 57. ZINEMALDIA. ZABALTEGI. Zabaltegi-Bitxiak. Alice ez da Harlemen bizi. Egilea(k) LAZKANO URANGA, Iñaki. Berria, Euskal Editorea SM 2009 (1)\n...eko dramatismoa ez da doakoa, baina; errealitate pairaezinaren testigantza mikatza baizik. Kritikari askok gaitzetsiko dut...\n...iago lukete postontzi edo karrota izan gizaki baino: pairaezina zaie erabakiak hartzeko ahalmena. Halatan, ezustean, nolaba...\nGirgileri anderea. Egilea(k) HEGI-LUKU, Maialen. , ELKAR 2018 (2)\n...ri xortek bisaiako larrua iltzatzen didate, sentsazio pairaezin horrek egosten nau eta, aldi berean, hodei haserreen fereka...\n...dezaten. Baina, ezinago zikina da, higuingarri, pairaezin. Jainkorik ez dut, izenik ez dut, bertan behera utzi naute,...\nHaurduntza eta osasun laborala, aitzakiarik gabeko lotura. Egilea(k) CONSUMER. Consumer, Eroski S. Coop. 2008 (1)\nAzken tarte honetan esfortzua pairaezina bihurtzen zaio haurdunari, are esfortzu fisiko txikiko lane...\nHauts haietatik. Egilea(k) VILLENA CAMARERO, Unai. , ELKAR 2016 (1)\n...in-zorrotada bihur baitzitekeen. Hitzak min pairaezinaren iturri. Pentsatu nuen beharbada ez zela komeni idatzitako g...\nLatin-literaturarako sarbidea. Idazleak eta idazlanak. Egilea(k) BILBAO TELLETXEA, Gidor. , Udako Euskal Unibertsitatea 2002 (1)\npairaezina jasan behar dik,\nModernitate kapitalistari kritika: Weber, Frankfurteko Eskola, Habermas. Egilea(k) AZKARRAGA ETXAGIBEL, Joseba. , Udako Euskal Unibertsitatea 2006 (1)\n...en bizitzaren gaineko kontrol eklesiastikoaren formarik pairaezinenakalbinismoaren nagusigoa litzateke (...)oNolatanzizanizitezk...\nNafarroako artizarra. Egilea(k) ITURRALDE URIA, Joxemari"JIMU". , ELKAR 2015 (2)\n...tzak kanporatuko ote zituen atsekabe eta oinaze pairaezinak? Bat-batean moztu behar izan zituen Damianok gogoeta asperg...\n...bizian, eta Damiano, izotzezko fardela buruan eta pairaezinezko beroa belarri atzean. Beno, norbaitek sinistuko ez balu ere...\nNartzisoren osasuna. Egilea(k) CONSUMER. Consumer, Eroski S. Coop. 2008 (1)\n" Pairaezinekoa da zor zaidan begirunea ez agertzea edo zor zaidan eskubide...\nNor bere bidean (Orbetarrak III). Egilea(k) IRIGOIEN ARANBERRI, Joan Mari. , ELKAR 2010 (2)\n...okatzen den naufrago babesgabearen antzera, egoera pairaezin bat izan bainuen ondorio, neure burua hiltzeko saio batera ...\n...ezerosotasunagatik, bai ondoren datozen egun pairaezinengatik, oroimenak, kontzientziak (kontzientzia zer da, asmo txarre...\nPentaedroa. Egilea(k) GARCIA-VIANA ARENALES, Txema. , ELKAR 2019 (2)\n... kikili-makala aurrera egiten ninan. Oinen min pairaezinari hatz-mami urratuena gehitu zitzaionan. Hala eta guztiz ere,...\n...i kezkatu nindunan, hasierako amorrua barne-ezinegon pairaezin bihurtu zitzaidalarik. Ez nekinan zer gertatzen ari zen, ba...\n...a. Gerta liteke, baina, izar arteko distira pairaezina denean adibidez, diren eta ez diren guztiak kontatzen jardu...\nWalter Benjaminen Aingerua Gernikako Bonbardaketatik. Egilea(k) AIESTARAN URIZ, Ignazio. , ELKAR 2010 (2)\n...ogroma homo homini lupus lelopean. Hori dela eta, pairaezina izan zen Primo Levirentzat inurrien lerro ilunen desagerrar...\n...> eta elikagai kutsatuak jan zituztenak tortura pairaezinean hil ziren. Datu hauek azaltzen zituen berbaldia bukatu beza...


Cookie politika | VERTER RECYCLING 2002 SL\nCookiea (edo galleta informatikoa) erabiltzaile baten ekipoan deskargatzen den edozein artxibo edo gailu da, eta datuak biltegiratzea du helburu. Cookieen instalazioaz arduratzen den erakundeak eguneratu eta berreskuratu ahal izango ditu datu horiek.\nHona hemen cookie baten funtzio nagusiak: erabiltzaileen kontrola eramatea, erabiltzailearen nabigazio-ohiturei buruzko informazioa lortzea eta programa espioien bidez baimenik gabe sartzeko saiakerak saihestea.\n2. Zein dira cookie-mota nagusiak?\nCookie-mota nagusiak honako hauek dira:\n1.- Kudeatzen dituenaren arabera:\na. Propioak: Erabiltzaileak eskatutako zerbitzua ematen duen webgunearen arduradunak edo editoreak berak kudeatzen duen ekipo edo domeinutik erabiltzailearen terminalera bidaltzen direnak.\nb) Hirugarrenenak: Erabiltzailearen ekipo terminalera bidaltzen dira, cookieen bidez lortutako datuak tratatzen dituen beste entitate baten ekipotik edo domeinutik; ez dira iristen, beraz, webgunearen editoreak edo arduradunak kudeatzen duen ekipo edo domeinu batetik.\n2.- Aktibo dauden denboraren arabera:\na. Saiokoak: Erabiltzailea webgune batean dagoen bitartean datuak bildu eta gordetzeko diseinatutako cookieak dira.\nb. Iraunkorrak: Cookie-mota honetan, datuek terminalean gordeta jarraitzen dute, eta cookiearen arduradunak zehaztutako aldian ikusi eta erabili daitezke. Minutu batzuetatik urte batzuetara bitarteko iraupena izan dezakete.\na. Teknikoak: Cookie horiek aukera ematen diote erabiltzaileari webgunean, plataforman edo aplikazioan nabigatzeko eta webguneak eskaintzen dituen aukerak eta zerbitzuak erabiltzeko. Esate baterako: datuen trafikoa eta komunikazioa kontrolatzea, saioa identifikatzea, sarbide mugatua duten guneetara sartzea, eskari bateko elementuak gogoratzea, ekitaldi batean izena emateko edo parte hartzeko eskaera egitea, nabigazioan segurtasun-elementuak erabiltzea, bideoak edo soinuak zabaltzeko edukiak gordetzea edo sare sozialen bitartez edukiak partekatzea.\nb. Pertsonalizaziokoak: Erabiltzaileari zerbitzuan sartzeko aukera ematen diote, baina haren terminalean zenbait irizpideren arabera zehaztutako ezaugarri orokor batzuekin; adibidez, hizkuntza, zerbitzuan sartzeko erabiltzen duen nabigatzaile-mota eta zerbitzuan sartzeko erabiltzen duen eskualdeko konfigurazioa dira ezaugarri horietako batzuk.\nc. Analisirakoak: Estekatutako webguneen erabiltzaileen portaeraren jarraipena eta azterketa egiteko aukera ematen diote beren arduradunari. Cookie horien bidez jasotzen den informazioa webguneen, aplikazioaren edo plataformaren jarduera neurtzeko eta erabiltzaileen nabigazio-profilak lortzeko erabiltzen da, zerbitzuaren erabiltzaileen erabilera-datuen analisiaren arabera hobekuntzak egite aldera.\nd. Publizitatekoak: Editoreak zerbitzua emateko erabiltzen duen webgune, aplikazio edo plataforma batean sartutako publizitate-espazioak ahalik eta modurik eraginkorrenean kudeatzeko aukera ematen dute, zenbait irizpideren arabera. Editatutako edukia eta iragarkien maiztasuna dira irizpide horietako batzuk.\ne. Portaerazko publizitatekoak: Editoreak zerbitzua emateko erabiltzen duen webgune, aplikazio edo plataforma batean sartutako publizitate-espazioak ahalik eta modurik eraginkorrenean kudeatzeko aukera ematen dute.\nErabiltzaileen portaerari buruzko informazioa biltegiratzen dute, haien nabigazio-ohiturei etengabe behatuz. Horri esker, erabiltzailearen profil zehatza lor daiteke, eta horren araberako publizitatea erakutsi.\nZein dira webgune honetan erabiltzen ditugun cookieak?\nHona hemen atari edo webgune honek erabiltzen dituen cookieen zerrenda eta deskribapena (baliteke zerrenda horretan aldaketak egotea, akatsen batengatik, nahigabeko omisio batengatik edo ataria duela gutxi eguneratu izanagatik):\nMota Cookieen adibideak Deskribapena Hornitzailea Propioa/Hirugarrenena Iraupena\nCookie teknikoak: Aukera ematen diote erabiltzaileari webgunean, plataforman edo aplikazioan nabigatzeko eta bertan eskaintzen diren aukerak eta zerbitzuak erabiltzeko. Esate baterako: datuen trafikoa eta komunikazioa kontrolatzea, saioa identifikatzea, sarbide mugatua duten guneetan sartzea, eskari bateko elementuak gogoratzea, eskari bat erosteko prozesua egitea eta nabigazioan segurtasun-elementuak erabiltzea SESS[ID] Erabiltzailearen saioaren aldagaiak. Web orrialdea Propioa Saioa\ncookie-agreed Erabiltzaileak cookieak onartzen dituen ala ez adierazten du\nPropioa 3 hilabete\ncookie-agreed-categories Onartutako cookieen kategoria.\nidsid Saioan erabiltzailea era anonimoan bereizten duen aldagaia.\nCookie analitikoak: Erabiltzaileen nabigazio-ohiturak aztertzeko balio dute, funtzionalitateak eta mantentze-lan teknikoa eta operatiboa optimizatzeko, eta ahalik eta esperientziarik onena bermatzeko _ga, _gat, _gid Erabiltzaileak webgunean duen portaera modu anonimoan aztertzen dute. Pertsonalizatzean, kalitate handiko esperientzia eskaintzen dute. Google (Google Analytics) Hirugarrenena Egun bat\n4. Nola konfigura ditzakegu webgune honetan erabiltzen diren cookieak?\nWebgune honen erabiltzaileak bere ekipoan ezarritako cookieak baimendu, ezagutu, blokeatu edo kendu ditzake, ordenagailuan erabiltzen duen nabigatzailearen ezarpenetan, nabigatzaile hauetako bat erabiliz gero:\nChromen, hemen: http://support.google.com/chrome/bin/answer.py?hl=es&answer=95647\nExplorer-en, hemen: http://windows.microsoft.com/es-es/windows7/how-to-manage-cookies-in-internetexplorer-9\nFirefox-en, hemen: http://support.mozilla.org/es/kb/habilitar-y-deshabilitar-cookies-que-los-sitios-we\nSafarin, hemen: https://support.apple.com/kb/ph21411?locale=es_ES\nOperan, hemen: http://help.opera.com/Windows/11.50/es-ES/cookies.html\nVERTER RECYCLING 2002 SLk ez ditu bere gain hartzen arestian deskribatutako cookie bat, batzuk edo guztiak blokeatzearen edo ezabatzearen ondorioz sor daitezkeen funtzionamendu-akatsak.\nWebgune honetan nabigatzeak berekin dakar cookieen politika hau onartzea. Hala ere, webgunearen erabiltzaileak noiznahi egin ahal izango ditu arlo horretan egokitzat hartzen dituen aldaketak.\nOrobat, ez ditu bere gain hartuko cookieen politika honetan sartutako hirugarrenen pribatutasun-politiken edukia eta egiazkotasuna.\nWebgune honen erabiltzaileren batek cookieen politika honi buruzko zalantzak baditu, hemen jar daiteke gurekin harremanetan: prensa@verter.eus


Danimarka aurkeztuko ikasgai sexu-hezkuntza errefuxiatu - BIDEO-TXATA ERAKUTSI ERRULETA!\nDanimarka aurkeztuko ikasgai sexu-hezkuntza errefuxiatu\nGara lehen hasteko beren online sari bat"Gehienak ADOS", eta horrek aurkezten onena filmak, TELEBISTA ikuskizunak, abestiak, ikuskizunak, emankizunak, zuzeneko kontzertuak eta blogak hogei urte, zure gogoko botoa proiektu kategoria bakoitzean, eta zure abentura agertuko esklusiboa plaka, eta izango duzu ikusi ahal izan duten lortu puntu honetan eramango, eta Parte hartzeko egunero boto arte Abe hamar, delako laguntza gehiago emango zaizkio horiek parte-hartzaileek sariak, nor maitemindu duzu, handiagoa izango da euren aukerak irabazi Duten pertsona garrantzitsuena munduan? Inoiz ez utzi, nor izango da ulertzen? Jakina, hau mom esango haurrek eta helduek, eta guztiak pertsona zintzoaMammy, ama, mommy, ama, zurekin, arinagoa mundu honetan bizi Zaren gaur egun, eta nahi dut kezka gutxiago, ez izan triste. Amaren eguna da, beraz, ukitu, pure, gorgeous, Hala nola, distiratsua opor. Eta purpurina, begiak distiratsu poza, eta onak asko, ezberdinak. Guztiak nire amaren nahia.\nEgun bakoitzean egingo fabulously aberats, Emanez ona une magikoa. Noiz salbia galdetu:"Merezi du indulge seme-alabak?", esan zuen,"baliabide guztiak indulge, ez da ezagutzen, zer probak horiek bizitza prestatu du". ez Du axola zer Liga jotzen zuen. Ez dio axola zein club jotzen zuen. Ez dio axola zenbat zuen uda jarraitzen erregistroak hautsi.\nOnline Datazio gune - Free chat lagun - arabiera datak neska eta gizon\nwatch video chat dezagun chat online video chat non ezagutu ahal izateko Bila nabil noizbehinkako bilerak chat erruleta mundu osoko datazio gune free izen-ematea online free bideo sarrera sex chat erruleta online chat erruleta erregistroa